On Kixote Mantxako. Lehen Zatiko 15garren atala\nYanguas-tar bihozkogor batzuekin topo egitean On Kixotek izan zuen zoritxarreko borrokaizunaz.\nZide Hamete Benengeli jakintsuak dioenez, bere arrotzain eta Grisostomoren ehorzketan izandako guztiei agur egin eta berehala, On Kixote bere ezkutariarekin, Martzela artzaina sartzen ikusi zuten baso ber-berera sartu zen. Oihanpe haretan, bazterrik bazter, ordu biz baino gehiagoz haren bila eta ezin edirenik ibili ondorean, belar heze ugariko zelai batera heldu ziren, ur hozkirria zeraman lats ole, otzan baten ondoan; honelakoxea zen, izan ere, ezen, eguerdi ondoko biagoa hantxe emaitera gonbidatu bezala gilikatu zituela, atseginaren atseginez, arratseko bero sargoria gainean zuten eta. Abereen gainetatik jaitsi ziren, eta astoa Rozinanterekin bertan zegoen belartza oparoan bazkatzen, naroro, utzita, bide-zorroa "garbitzeari" ekin zitzaizkion, eta txirrimarra bat ere bage, elkarren bake onean, nagusiak eta morroeak bertatik atera ahal zuten guztitik jan zuten.\nSantxok ez zuen Rozinanteri zangoetako uhalak lotzeko ardura hartu, bai baitzekien, eiki, guztiz otzana zela, batere lizunkoia ez zela-eta Kordobako larredi edo angio guztietako behor ielduek ez zutela bide txarrera sarraraziko. Halabeharrak ekarrita, ordea, edota Txerrenen eraginez (beti lotan egon ohi ez dena) ibar haretan galiziar endako behor batzuk alatzen ari ziren, zarrast-zarrast belar jaten, Yanguasko mandazain batzuenak zirenak. Ohitura dute hauek belar eta ura dagozen egara onetan bere eliekin geratu eta biago egitea, eta On Kixote zegoen hura aukera-aukerakoa zen yanguastar haientzat. Bada ordea, halatan, Rozinanteri hango behorño haiekin jostatzeko gogoa birbiztu zitzaion, eta haien usaina sudurreratu orduko, bere ohiko oinkada bizkortuz, ugazabari baimenik eskatzeke, traka-traka bixi xamarrean, haienganatz joan zen haiekikoa burutzeko asmoaz. Beraiek, aldiz, agidanean, beste ezer haretarako baino jaterako gogo handiagoa zuten, eta ostikoka nahiz horzkaka hartu zuten, eta luzaro bage, uhalak etenik gaineko aulkia galduta, larrugorritan, biluzik zegoen. Min handiagoa eragin zion, alabaina, ber-bertatik, mandazainek, euren behorrei egin zien erasoa ikusita, uhe eta maket batzuk eskuan hartuta, makilka esetsi izaiteak, bertan lur jorik talikatua utzi baitzuten. Ikusi zuten On Kixotek eta Santxok Rozinanteri emandako "olo-salda", arnasestuka etorri eta On Kixotek Santxori\nDakusadanez, adiskide Santxo, hauek ez dituk zaldunak, oinpeko jendaila zikin satsua baizik. Honezaz zera esan nahi diat, lagun diezadakeala gure begien aurrean Rozinanteri egin dioten irainari zor zaion mendeku hartzen.\nNolako mendeku arraio hartu behar ote dugu guk – ihardetsi Santxok – hauek hogoi baino gehiago badira eta gu, berriz, bi baizik ez, edo, beharbada, bat eta erdi?\nEhun halako banauk neu – On Kixotek berriro.\nEta gehiagoko hitzik egiteke, heldu zion ezpatari, eta ekin zitzaien yanguastarrei erasoka; berdin egin zuen Santxok, nagusiaren jokaerari jarraikiz berotuta. Aurren-aurrenik dsastada bat eman zion On Kixotek bati eta soinean zeraman larruzko kapusaia, bizkar zabaletik, tarrat! urratu zion. Yanguasterrek, beren burua era txar haretaz bi gizonezko haiek bakarrik erabilia ikusi zutenean, eurak hainbeste izanik eta, hartu zituzten uheak eskuetan, inguratu zituzten beste biak erdian, eta ekin bai ekin, makilkatuz, jo eta ke hasi zitzaizkien, egin-ahalean jo eta jo. Egia esateko, bigarren takadan, bai, Santxo lurrean zegoen, eta aldi bertsuan On Kixote ere uzkailita, bere adorea eta gemena alperrikakoak izanik, eta halabeharrez, Rozinanteren hanketara erori zen, artean jaiki ezinean baitzegoen egon. Hona non den ageri zein suminkorrak diren makilak menditar gigotso zitalen eskuek erabilki. Egin zuten tzarkeria ikusita, bada, yanguastarrek, ahalik azkarren, behor-taldea zamatu eta bidean jarri ziren, bertan behera, itxura txarrean eta egoera tamalgarrian, han bi borrokalariak utzita. Suspertu edo, nolabait pirkoildu, zen lehena Santxo izan zen eta bere nagusiaren ondoan zegoen tokitik, mina eta samina zerion ahotsez esan zuen:\nOn Kixote jauna, a Jaun On Kixote!\nZer nahi duk, anaia Santxo? – On Kixotek erantzun, Santxo bezain emekiro eta guperatsu.\nNahi nuke, ahal baledi, hor eskueran baldin baleduka berorrek, bi hurrupada emanen balit, "Fielablas" edari haretarik: agian, hezur hautsientzat, zaurientzat den bezalaxe, ongarri izanen da.\nHemen baneduka, zorigaiztoko honek, zer besterik behar genezake? – On Kixotek – ; baina, hona, Santxo, zin dagiat, zaldun ibiltarien hitza damaiat, zin-zinetan, bi egun baino lehen -halabeharrak besterik aginduko ez balu- eskuratu behar dudala, ala, bestela, nire eskuek ez dutela onik izanen.\nPu! Eta zeinbat egunen buruan higitu ahal izanen ditugu gure oinak berorren iritziz? – galdezka ihardetsi zion Santxok.\nNik – esan zuen On Kixote zaldun hebainduak – neronek ez zakikeat egun horiei epea mugatzen. Alabaina, errua oso-osorik nirea duk; ez nian ezpata jokoan erabili behar izan ni bezala zaldun izendaturik ez diren gizonezkoen aurka; honegatik, bada, badiat uste, zalduntza-legeak hautsi ditudalako, guduen Jainkoak ontzat eman duela, niri honelako zigorra emaitea. Honegatik, anaia Santxo, orain esango diadan hau ongi aditzea egoki letorkiake, bion osasunerako garrantzi handia dik eta, hots, hauxe duk: horrelako zakur-jendeak irainen bat egiten digula ekusten duanean, ez egon nire begira ea nik noiz ezpatari helduko haien aurka, ez baitut inola ere eginen; alta, heldu egiok herorrek heure ezpatari eta zigor itzak nahi bezainbeste; eta zaldunen bat agertuko balitz haien alde nik jakinen nikek hire alde eta haien aurka nire ahal guztiaz ekiten; honez gero, bai bahuen ekusiko, hainbat zantzu eta hainbat gertaeratan, noraino luzatzen den nire beso indartsuaren gemena.\nHainbestetaraino harrotua geratu zen gizagaixoa euskaldun bihoztuna azpiratzeaz. Baina Santxo Pantzari ez zitzaion hain ondo iruditu nagusiaren oharra eta ez zen deusik esateke gelditu:\nJauna, ni gizon bakezalea naiz, otzana, barea, olea, eta zein-nahi irain den ere ezikusiarena egiten dakit, anderea eta umeak baititut, hazi eta elikatu behar ditudanak. Hontakoz, ohar bedi berori, agindu ezin bainiezaioke, nik ez diodala ezpatari helduko nehola ere, ez lander ez zaldunei aitzi; hebendik Jainkoaren aitzinera noan arte, egin nahiz eginen dauzkidaten irain guziak barkatzen ditut, berdin goiko edo beheko batek, aberatsak zein txiroak, etxaguna izan ala maizterra izan, gapare bada edo bada zergadun, nehoren bizi-mailarik edo bizi-legerik bereizteke, eginak eta eginenak oro barkatuko ditut.\nNagusiak hau entzunda ihardetsi zion:\nArnasa hartu ahal izan nahi nikek lasai antzean hitz egiteko, eta saihets-hezur honetan dudan oinazea sorgortuko balitz, Pantza, zein oker hagoen ikasi eragiteko. Erdu hona, bekatari, hator: halabeharraren haizeak, orain arte aurretik bezala, gure alde atzetik joko balu gure asmoen belak puztuz, eta ziurtasunez eta hondarpea jo bagerik, agindutako uharteren baterako bandan eramanen bagintu zer izanen litzaiake hiri, hain baten irabazle banintz, bertako jaun eta jaurlari eginen bahindut? Bada, azkenean, ezindu eginen duk, zaldun ez izaiteagatik eta izan nahi ez izaiteagatik, adore ez haizelako eta hireganako irainak mendekatu nahi ez eta hire jaungoa zaintzeko asmorik ez dualako. Jakik, ezen, berrikitan menpean hartutako lurralde edo erreterri arrotzetan ez dagozela inoiz geldi egoiten bertakoen gogo-asmoak, ez beti jaun berriaren alde ere, eta, honetaz, atzera itzultzeko, lehengoratzeko zer edo zer eginen ote duten beldurrez beti, eta jabe berriak ongi jaurri ahal izaiteko adimena ez ezik, edozein jazoeratan erasotzeko nahiz babesteko behar bezainbesteko kalipu, errrua ere behar dik.\nBada, oraigunean gertatu honetan – Santxok – berorrek dioen adimen hori eta adore hori izan nahi nukeen, baina zin dagiot, gizagaixo honen fedeaz, txaplataldi baten baino txaplata baten beharrago nagoela. Ea berori jaiki ahal ote den, eta Rozinateri lagunduko diogu, merezi ez duen arren jipoi honen errudunik behinena bera izan da eta. Ez nuen Rozinanteren holako usterik izanen nehoiz, ni bezain pertsona bakezale eta xahukina, aratza zelako usteak nengoen. Azkenik, ontsa erraiten da erran ere, aldi luzea behar dela laguna nolakoa den ezagutzeko, eta bizitza honetan ez dagoela deus ziurrik. Nork erranen zuen harako zaldun ibiltari zorigaiztoko hari berorrek eman zion ezpatakada haren ondorean etorriko zitzaigunik hain makil-zaparrada gogorra gure bizkar gainetara?\nHirea, behintzat, ohituta al zagok halako erauntsietan – erauntsi zion nagusiak – nirea, aitzitik, sinabafa eta holandako mihise artean hazitakoa, min handiagoz zagok, noski, ezbehar honetan. Eta iruditzen zaidak...zera, zer diot iruditzen? ongi bai ongi dakidalako ez balitz, guda-legeekin batera ibili ohi direla beti honelako atsebagetasunak, hementxe bertan, haserrearen haserrez, neure burua hiltzen utziko nikek.\nEzkutariak honela erantzun zion:\nJauna, honelako zoritxarrak zalduneriaren uztakoak direnez gero, erran biezat, otoi, maiz agitzen ote diren, usu gertatzen ote diren, ala zeinbait epe mugatutan baizik ez; zeren eta, ene irudiz, bi uzta bildu ondoan hirugarrenerako deusezturik geratuko baikara, Jainkoak, bere urrikalmendu amaigeaz, urgazten ez badauku.\nJakik, adiskide Santxo, zaldun ibiltarien bizitza beredin arrisku, hainbat borrokaizun, ezbehar askori itsatsita bezala dagoela, eta , era berean, zaldun ibiltariak errege zein enperadore bihurtzeko abagunetik hurran beti, anitz zaldunen joan-etorriek erakutsi izan dutena legez, nik zehazki dakizkidan kondairetan ikasi dudanez. Oraintxe jaulki ahal nizkiake, minak utziko balit, batzu-batzuk, esan diadan goi-maila horietara igo zirenak euren besoaren indar hutsaz, eta nola berauek, lehenago eta geroago, hainbat lazeriatan eta nekeziatan ibili beharrean izan zuten: Amadis Gaulako adoretsua bere etsai hilgarri Arkalus sorgintzailearen menpe egon zuan, eta jakina duk, honek, atxilo edukita, bere zaldiaren hedeez berrehun zigorkada baino gehiago eman ziola, lorio bateko zutabean lotuta. Baduk isilpeko idazle bat, sineste ez gutikoa, dioena, ezen, Feboko Zalduna segada batean harrapatua izanik, gazteluren batean edo, oinen azpikoa zulatu zitzaionean erori eta lurpeko leze sakon batera jaitsi zela, esku-zangoak loturik; eta bertan "medezinak" edo esaten dieten halakoetarik bat egotzi omen ziotean, elur-urez eta hareaz osatuak edo zirenak, eta larri-larri iritsi zuan ia amaieraino; ordukoxe helgaitz lazgarri haretan adiskide zuen jakintsu handi batek urgatzi ez balio zaldun gaixoak oso-oso gaizki ibiliko zatekean. Hala bada, ni ere horren jende onaren artean ongi egon naitekek, haiek jasandakoak guk oraintsu nozitu ditugun baino laido gaitzagoak zituan eta. Jakitun egon hadin, dioat, Santxo, eskuetako tresnez eginiko zauriak ez direla beti laidoztatzen dutenak, eta hau, hitzez hitz, ezpata-jokoaren legean idatzita zagok: oskiginak, zapatak egiteko duen orkaia eskuan hartuz beste inor jaiten badu, egurrezkoa izanagatik, ez duk honegatik esanen makilkatua izan denik. Hau dioat, zera, pentsa ez dezaan, liskar honetan hebaindurik ere laidoztatuak izan garenik,: gizon horiek zekartzaten eta gu jaiteko zerabiltzaten iskiluak ez zituan bere makilak baizik, eta haietako batek ere, nik dakidala, ez zian ezpatarik ez puntzetik edo sastakairik erabili..\nNiri ez zautaten, bada, horrenbertze ikusteko astirik eman – erantzunez Santxo – nire "tizonari" heldu nioneko sorbaldak gurutzatu zauzkidaten haien pinuez eta berehalako baten begietatik ikusmena eta oinetatik indarra kendu zidaten, eta natzan leku honetara egotzi ninduten; ez dut tamal handirik makilketa laido izan ote zen ala ez pentsatzean, ukaldien minak bai tamala, bizkarrean bezala oroimenean ere irarrita, josirik geratuko baitzaizkit betiko.\nHorrenbestez ere, jakik, anaia Pantza, ez dagoela oroimenean deusik aldiak ezabatuko ez duenik, ez minik ere heriotzak amaituko ez duenik.\nAlta bada, zorigaitz handiagorik bai ote dea – Santxok – aldiaren aiduru egon behar duena ezaba dezan eta heriotzaren begira beronek amai dezan? Gure zoritxar hau txaplata biz sendatu ahal diren horietakoa balitz gaitz erdi; baina ikusten hasi naizenez, erietxe bateko txaplata guziak ez dira nahikoak izanen onik ezarri, bederen, ahal izaiteko.\nUtzi hori eta atera itzak indarrak ahuleriatik, Santxo, nik honela eginen diat eta.. Ekus dezagun nola dagoen Rozinante, antza zaidanez, ez dik gaixoak ezbehar honetako zatirik ttikiena jaso.\nEz da harrigarria – Santxo mintzatzen – bera ere zaldun ibiltaria izanik; harritzen zait, ostera!, nire astottoak zorrik kitatu ez eta zorriekin aske jalgitea, gu geu zorririk bage eta saihetsean hezur onik ezean erori garen toki beretik.\nHalabeharrak beti zorigaitzetan ateren bat zabalik uzten dik, gaitz den horrek ihes dagien edo – azaldu zion On Kixotek. Zeragatik zioat, aberetto horrek, orain Rozinanteren hutsunea bete ahal izanen duelako, ni eramanez, hemendik gazteluren batera nire zauriak sendatzearren. Zerago ere zioat, holako "astoduneria" ez dudala ezohorezkotzat joko, zeren, noizbait irakurrita nagoela bururatzen baitzait, ezen, Sileno zahar on hura, barrearen jainko alaiaren irakasle eta haurtzaina, Ehun Ateko Hirira sartu zenean, asto eder baten gainean zaldun zihoala, xoil gogotik joan ere.\nZaldun antzo zihoana egia izan daiteke, berorrek dioena legez, baina zaldun baten moduan joaitetik zehar-etzanda zorro bete simaurki baten antzera joaitera tarte handi-handia dago.\nOn Kixotek honi honela ihardetsi zion\nBorroketan jasotako zauriek ohorea kendu beharrean eman emaiten ditek; honegatixe, Santxo, adiskide, ez iezadak gehiago ihardets; eta esan diadan bezala jaiki hadi, ahalik hobekien, jar nazak hire astoaren gainean, gogoak emaiten dian erarik onenean, eta goazen hemendik, gaua heldu eta soilgune honetan gainera eror dakigun baino lehenago.\nBada, nik berorri entzuna diot – Pantzak zirika – zaldun ibiltarien oso ohikoa dela, urterik gehienean, hala larrekian nola basohilean lo egitea, eta guziz dutela zaldun legekotzat joa.\nBai horixe! – On Kixotek harroxko – besterik ezin dutenean horrela duk, edota maitemindurik dagozenean; eta hau egi-egia dela baieztatzeko jakik, zaldunik izan zela, harkaitz baten gainean, eguzkitan eta ilunetan, ortziaren gora-behera guztien pean, bi urtebetez egon zena, egonean, bere andereak ezer ez zekiela. Hauetako bat Amadis, Baltenebros izen harturik, Harkaitz Gorrian bizi izan zena, ez zakiat eskierki zortzi urtez edo zortzi ilbetez, zeinbakitan ez nagok jarrita: nahikoa duk hantxe egon zela jakitea, penitentzia egiten, Oriana andereak egin zion ez zakiat zelako bihozmin baten erru-neke hartzean, hai zuzen. Baina, utz dezagun hori, bada, hor, Santxo, eta buka ezak, astoari, Rozinanteri bezala, ezbeharren bat gerta baino lehen.\nHorretantxe, alta, tusuria lebilke – esan zion Santxok.\nHogeita hamar aiene igorriz, hirurogei hasperen eginez, ehun eta hogei arraio, arao, eta antzeko aurtikiz bertara ekarri zuen zoriari, jaiki zen, bide erdian makur-makur eginik gelditu zen, turkiar arku baten antzo, erabat ezin zutituz, eta nekearen nekez, astoari basta ipini zion, egun haretako askatasun zabalaz lasaituxea zegoen astoari. Gero Rozinante eraiki zuen. Honek arranguraka iharduteko mingaina ukan balu ez zen Santxo edo bere ugazabaren atzean geratuko. Azkenean, Santxok On Kixote astoaren gainean ipini zuen eta buztanetik lotu, gibelean, Rozinante. Astoa aitzindari, tapa-tapa hasi ziren, errege-bidea zegoela iruditu zitzaien alderantz, guti goiti-beheiti. Halabeharrak, gero eta hobeto gidatzen zituen aduak, legoa labur bat ibilita, erret-bidera ekarri zituen, eta laster benta bat ere urkusi haiek, Santxoren zoritxarrerako eta On Kixoteren onerako gaztelu izan zitekeena. Santxok ostatua zela, nagusiak ezetz, gaztelu zela; eta hala, bai eta ez, ez eta bai, iritsi ziren harako haretarainoxe, eta Santxo sartu zen, bere zamalde guztiarekin, besterik bage.


Zer ikasi Eskozia eta Kataluniako prozesuetatik (Zeanuri behatokia 2014) : Norabidea\n“Eskozia, Katalunia, Euskal Herria: irakatsiak ikasiak” lelopean, Zeanuri Behatokiaren bigarren edizioa egin da joan den abenduaren 26an, Zeanurin, Alkartasuna Fundazioak antolatuta. Zeanuri Behatokia Sabin Intxaurragaren omenez sortu zen.\nSaioaren helburu nagusia Eskozia eta Kataluniako prozesuek utzitako ikasgai politikoak aztertu eta horren inguruan gogoeta egitea izan da. “Zer ikasi Katalunia eta Eskoziako prozesuetatik? Hori da gaurko gaia”, Luis Mendizabalek ekitaldiaren hasieran laburbildu duenez.\nSaioak bi zati izan ditu. Lehenik, Joxerra Bengoetxea eta Martin Aranburu adituek gaia kokatu dute sarrera gisako hitz-hartze banarekin bidez. Alde batetik, Euskal Herriko Unibertsitatean Europako Zuzenbide eta Teoria Politikoaren irakasle Joxerramon Bengoetxeak irailaren 18an izandako Eskoziako erreferendumaren inguruko ikuspegia eman du. Beste aldetik, Cat-Dem Fundazioko Ikasketa eta Formakuntza arduradun Martin Aranburuk politologoak , Katalunian abenduaren 9an egindako galdeketa politikoa aztertu du.\nBigarrenik, alderdien tartea izan da. Pello Urizar (EA), Karmelo Landa (Sortu), Rebeka Ubera (Aralar) eta Asier Vega (Alternatiba) aritu dira eztabaidan, Luis Mendizabalek gidatuta.\nOndoren, saioaren bi bideoak biltzen dira, Alkartasuna Fundazioari esker.\nJOXERRAMON BEGOETXEA eta MARTIN ARANBURU\n2. BIGARREN ZATIA\nPELLO URIZAR, KARMELO LANDA, REBEKA UBERA eta ASIER VEGA\nEtiketak: Alkartasuna Fundazioa, Alternatiba, Aralar, EA, Sabin Intxaurraga, Sortu, Zeanuri\n« Euskal Herriaren etorkizunaren aurrean kezkak eta proposamenak\nEuskal bidea. Euskal borondatearen garaia [EH Bildu – EH Bai] »


‘Todos nacemos vascos’ antzeztuko da gaur Zineman\nGlu-glu konpainiak ‘Todos nacemos vascos’ obra antzerkira eramateko egin den egokitzapena aurkeztuko du gaur Zineman, gaueko hamarrak eta laurdenetatik aurrera. Obra titulu bereko liburuaren egokitzapena eta EITBko ‘Vaya semanita’ programaren aurreko taldeak, Oscar Terol buru izanik, idatzitako lanean oinarritzen da. Egokitzapen hori Galder Perezek eta Eloi Beatok egin dute. Parte hartzen duten antzezleak ondokoak dira: Gorka Aginagalde, Gurutze Beitia, Josean De Miguel, Mari Cruz Melgosa, Galder Pérez eta Cecilia Solaguren. Sarrerak 15 euro balio du eta, zinema betetzea espero den arren, oraindik sarrerak egon badaude eta horiek takilan eskainiko dira.\nJabugo herriko txurro-saltzailea, Lola, Zerura ailegatzen da. Bertan harriturik geratzen da, han dauden guztiak euskaldunak direla konturatzean. Zerutik egiten duen ibilbidean, honek behin da berriz ukatu egiten du bera euskalduna denik. Hori horela, egokitze prozesu bat pasa beharko du, euskalduna dela onartu ahal izateko.\nAntzerkia ‘Todos nacemos vascos’ liburuan oinarrituta dago eta komedia baten bidez, hil ondoren bere euskalduntasunaren berri izaten duen pertsonaiaren gorabeherak kontatzen dizkigu. Ekintza Lola Zerura ailegatzean ekiten da. Han, bera euskaldun jaio zela jakiten du eta harrituta geratzen da. Zeruan dauden beste hainbat pertsonaiaren eskutik euskaldunen mundutik ibilbidea egingo du, hori ezagutzeko. Dauden euskaldun motak; hauek nola ligatzen duten; horiek duten erlijio mota berria: sukaldaritza, eta abar luze bat. Bidaia hori dibertigarri eta harrigarria izango da eta, azkenean, Lolak ezin izango du ukatu euskaldun jaio zenik.


Euskal bakearen bidaia - Galde\nPor: Patxi Zabaleta\nEuskal bakearen bidaia orain arte izan diren beste prozesuetatik ezberdina da, baina aldi berean beste bake prozesuetarako ekarpenak dauzka. Indarkeriaren bitartekoak gero eta sofistikatuagoak, gero eta konplexuagoak izango dira munduan eta haien kontrako borrokan soilik borroka ideologikoak balioko du hemendik Aurrera. Estaduen eta inperioen harrotasunak tokia utzi beharko dio ideien apalatasunari, besteak beste bakea eta elkarbizitza demokratikoa soilik giza eskubideen borondatezko onarpenean eraiki bailitezke iraunkorki.\nEuskal bakearen bidaiak dituen sena eta ezaugarriak bakantzea du xedetzat gogoeta apal honek:\n1.- Euskal bakearen bidaiak sena edo ezaugarri nagusia aldabakarrekotasuna du. ETA erakundeak bere aldetik ekin zion borroka armatu eta indarra erabiltzeko bideari, arrazoi politiko batzuk kontuan izanda. Soilik arrazoi politikoengatik eten behar zuen bere jarduna. Gernikako Akordioak espreski adierazten du ezaugarri honen oinarri izaera.\nIndarkeria aldebakarrekotasunez uzteak ondorio ideologiko eta praktiko sakonak ditu. Demokraziaren eta politikaren aginduz ez da inolako ordainik edo saririk eskuratu, baina ez zaio ere inolako helburu edo xederi uko egin. Erro-errotik apurtu da «bakearen prezioa» eta aberreko lelo eta eztabaida zaharkitua. ETA erakundeak arrazoi politikoengatik ekin zion bideari arrazoin politiko demokratikoengatik eten du bere jardun armatua eta horrek protagonismo osoa ematen dio herriari.\nAldebakarrekotasunak bestalde, elkarrizketa askeari demokraziaren oinarria ipintzen dio. Ez da elkarrizketaren aurkakoa, baizik aldekoa.\n2.- Euskal bakearen bidaiaren bigarren ezaugarria etika berria da; batez ere, etorkizuneko elkarbizitzari begiratzen dion etika berria alegia.\nEtika zaharrak soilik edo batez ere atzera begiratzen du; errebisioak, damuak eta iraganaren balorazioak ditu gogoan; horregatik bere kezka eta ardura nagusia irabazle eta galtzaileen arteko bilakaera irudilatzea da. Etika berriak aldiz, etorkizunari egiten dio so eta giza eskubideen oinarritutako elkarbizitza du xedetzat; horregatik berdintasunean eraikitako elkarbizitza irudikatzen du, galtzailerik eta irabazlerik gabekoa alegia.\nGertatutakoaren azterketa kritikoa giza eskubideetan oinarritutako elkarbizitza eraikiz soilik egin daiteke eta horregatik baztertzekoak dira soilik atzera begirako baldintzak ipintzeko joera antzuak.\nTamalez ez zituztenek Gernikako Akordioa sinatzeko arriskurik hartu, oraindik aitzaki bila jokatzen dute aintzinako gertakizunetan baldintzak jarri nahirik eta hori bestetik ez da zolu etikoaren baldintza jarri nahi izatea. Zolu etikoa baldintza bezela ipinzen dutenek irabazle eta galtzaileen etika zaharrean kokatzen dira eta ez bada baldintzatzat ipintzen, jarrera pertsonalen irudikapena besterik ez da.\nZentzu berean txarretsi behar da etika berriaren ikuspegitik salbuespenak jarri edo aintzat hartzeeko ahalegina. Salbuespenik gabe ez da bakarrik lelo bat, baizik eta oinarri-oinarrian bakearen sena ukitu eta eragiten duen ezaugarria. Salbuespenak daudenean edo egon daitezkeenean ez dago berdintasunik, irabazle eta galtzaile irudia bilatzen da, etika zaharrean kokatzen da.\nGertatutakoaren azterketarik edo errebisiorik kritikoena borroka armatua bera aldebakarreko erabakiaren bitartez behin-betiko utzi izana da. Borroka armatua uztearen eta arma gabetzearen bermeak politikoak dira, ETAren hitza alegia, eta horregatik, besteak beste, ez daiteke hutsaldua izan ETAkideak diren preso politikoak diren bitartean.\n3.- Euskal bake bidaiaren hirugarren ezaugarria gatazkaren ondorioen gainditzeko modu demokratikoa da. Indarkeria guztien biktima eta kaltetu guztiak berdintasunean aintzat hartuak izan behar dira eta preso edo iheslari politiko guztiak askatuak, behar den legedi aldaketaren bitartez.\nIndarkeria guztien biktima guztiak ez berdindu nahia gatazkaren sena ukatzeko asmotik jariotzen da eta nahiz EAEn gainditua dirudien, Nafarroan edo Espaiñiako beste herrialdeetan gai honen lehia dialektikoak darrai. Egia eta aitorpena, erreparazioa eta kitapena berdintasunean eta elkarbizitzaren ezkaratze antzera irudikatu behar dira.\nETAkideak arrazoi politikoengatik jardun zuten borrokalariak ziren, nahiz eta egin eta eragin zituzten oinaze eta kalteak justifikabiderik gabeak izan.\nBestalde historiako bake prozesu guztiak preso politikoen askapenarekin bukatu izan dira eta Euskal Herrian ere berdin gertatuko da, nahiz eta berandatu.\nGernikako Akordioaren edukiak dira euskal bake bidaiaren norabide orria, Aieteko Konferentziaren onespenarekin eta euskal herritarren onespen eta babesarekin.\nPatxi Zabaleta. Aralarren lehendakaria.\nArnaldo Otegi, secretario general de Sortu, en la cárcel desde hace cinco años, condenado por el caso Bateragune.\n«A menudo, lo que se dice en la política pública ordinaria no es más que la máscara de lo que de verdad se quiere. Por ejemplo, ¿acaso no decían cada día que la izquierda abertzale debía apostar por las vías democráticas? Y, cuando lo hicimos, nos detuvieron y encarcelaron… Y lo mismo puede decirse de las peticiones de desarme que se hacen a ETA, ya que, cuando los observadores internacionales dieron el primer paso, los llevaron a la Audiencia Nacional.»


Bizitza Asoziatiboa Archives - Apnabi\nCategory: Bizitza Asoziatiboa\n17/12/2021 17/12/2021 Berriak, Bizitza Asoziatiboa AEN, apnabi, autismoa, bilbo, bizkaia\nUrtero bezala, APNABI Autismo Bizkaiak egutegiak prestatu ditu Gabonetan elkartasunez saltzeko. Mahai gaineko ereduaz gain -2 €- Horma-egutegiak eros daitezke 5 €-ren truke. Bi urtekariek erakundearentzat garrantzitsuak diren egunak aipatzen dituzte, hala nola apirilaren 2ko Autismoaren Nazioarteko Eguna edo azaroaren 25a, Emakumeenganako Indarkeria Desagerrarazteko Nazioarteko Eguna. Aleak APNABI LAN dendan…\n19/11/2021 19/11/2021 Berriak, Bizitza Asoziatiboa AEN, apnabi, autismoa, bilbo, bizkaia\nCOVID-19ak eragindako osasun-alertak eragin gogorra izan du APNABI Autismo Bizkaia elkarteko bazkide diren familietako batzuengan, eta azken hilabeteetan zailtasun handiak dituzte autismoaren espektroko nahasmendua (AEN) duten beren seme-alaben ongizatea errazten duten laguntzen eta programen kostuari aurre egiteko. Horregatik, elkarteak kanpaina bat hasi du funts solidario bat sortzeko helburuarekin, bazterketa-arriskuan dauden…\nAPNABI Autismo Bizkaia enpresako hamabi profesionalek parte hartu zuten, hiru taldetan banatuta, El Correok eta Cebekek antolatutako Bilboko 3. Enpresa Lasterketan, 2021eko azaroaren 7an. Hitzorduan 120 enpresa eta erakunde publikotako 1.000 parte-hartzaile baino gehiago bildu ziren, laguntasuna eta talde-lana bezalako balioen inguruan. APNABIrentzat kirol topaketa hau elkartea eta AEN kolektiboa…\n05/11/2021 05/11/2021 Berriak, Bizitza Asoziatiboa AEN, apnabi, autismoa, bilbo, bizkaia\nJoan den ekainean, APNABI Autismo Bizkaiak bere 3. argazki lehiaketaren deialdia egin zuen, «Bizkaia urdina» lelopean. Bigarren urtez, autismoaren espektroko nahasmendua (AEN) duten erabiltzaileei, profesionalei eta bazkide diren ireki zaie. Horren bidez, elkarteak 2022ko egutegi solidarioa irudikatuko duten 12 irudiak hautatu nahi zituen, kolore urdina ardatz hartuta, hori baita autismoari…


Herriko musika zaletasunen barri eukiko gura dau Bermeoko Jai Batzordeak | El Correo\nCostaHerriko musika zaletasunen barri eukiko gura dau Bermeoko Jai Batzordeak\nHerriko musika zaletasunen barri eukiko gura dau Bermeoko Jai Batzordeak\nIRATXE ASTUI BERMEO. Sábado, 3 marzo 2018, 01:00\nBermeoko Jai Batzordeak herritarren musika zaletasunak ezagutzeko ekimen barria martxan ipiniko dau gaurtik aurrera. Izan be, herriko jaiak antolatzearen ardura daukan taldearen kideek postontzi bat ipiniko dau udalerriko leku jakinetan bermeootarrei euren musika zaletasunei buruz galdetzeko.\nBuzoia gaurko jaialdi solidarioan ezarriko da lehenengoz, eta, bertan bi galderei erantzuna emoteko aukera eukiko dabe herritarrek. «Batetik, 'Zein da gehien gustatzen zaizun musika mota?' galdera luzatuko dogu; eta bestetik, 'Jaietarako beste ekintza proposamenik baduzu?'», zehaztu dabe Bermeoko Jai Batzordeko lagunek. Postontzia, ondoren, Erroxape herriko emakumeen elkarteko lokaletara eroango da eta baita Demiku jubilatuen elkartera be. «Herriko ikastetxeen jaietan, Ignacio Arocena institutuan, udal liburutegian, musika eskolan eta Hermanuetako kapilara be eroango dogu kutxa bera», aurreratu dabe.\nDatorren hiletik aurrera, bestalde, Gizarte eta Kultura Etxean aurkituko dabe non egin euren proposamenak bermeotarrek; eta maiatzean, Arrain Azokara atarako da. Jai Batzordeak, bestalde, herritar guztiei zabalik dagoela gogora eragin gura izan dau. «Jaiak guztion gustokoak izatea lortu ahal dogu holan».\nVecinos de Ispaster debaten hoy sobre las alternativas ecológicas a los crematorios Ondarroa remodelará los vestuarios de Zaldupe con el dinero del fichaje de Martínez


Haizea Tornay hirugarrena izan da Iparralde-Hegoalde arteko xake txapelketan | Mondraberri Arrasateko Ataria\nHasiera Kirolak Haizea Tornay hirugarrena izan da Iparralde-Hegoalde arteko xake txapelketan\nHaizea Tornay hirugarrena izan da Iparralde-Hegoalde arteko xake txapelketan\nAviron Bayonnaiseko xake sailak antolatuta, martxoak 7an Iparralde eta Hegoalde emakumezko xake selekzioen arteko norgehiagoka jokatu da. Partidak Frantziako Federakuntzako Emakumezkoen Xakearen Astearen eremuan jokatu dira eta Baionako Udala eta Euskal Xake Federakuntzako sustengoa izan dute.\nSelekzio bakoitzak 6 jokalari izan ditu, eta hauen artean behintzat 14 urte azpiko eta 18 urte azpiko jokalari bat egon behar zuen. Osasun egoera dela eta, norgehiagoka on-line jokatu da, zoom irudietarako erabilita eta lichess plataforma partidetarako. Hegoaldeko selekzioan 2 arrasatear egon dira: Haizea Tornay taldeko 3.taulan eta Josu Tornay selekzioko kapitain-hautatzaile lanetan.\nGuztira jokalari bakoitzak 2 partida erdibizkor eta 6 partida bizkor jokatu du eta Hegoaldeko selekzioak norgehiagoka hasieratik menperatu du eta 46,5 punturekin irabazi du. Iparraldek 21,5 puntu egin ditu. Hegoaldeko puntuaketarik onenak Irati Laseca nafarrak eta Cecilia Perez gipuzkoarrak lortu dute, bakoitza 10 punturekin. Hauen atzean Haizea Tornay 7 punturekin. Jardunaldia goizeko 10etan hasi da eta arratsaldeko ordu bi t´erdiak arte iraun du. Egoerak baimentzen duenean norgehiagoka presentziala jokatuko da.


Elkarrizketa Amelia Barquinekin:Ipuinetako pertsonaiak hiltzeaz, jateaz… – Guraso.eus\nElkarrizketa Amelia Barquinekin:Ipuinetako pertsonaiak hiltzeaz, jateaz…\n2019-10-20\tguraso\tIruzkinik ez\nAmelia Barquinekin hitz egin dugu be kinka blogeko artikulu hau oinarri hartuta.\nBeste ipuinak Polita du titulua, eta bere egilea Harold Jimenez Canizales da (Apila Ediciones-Denonartean, 2019). Jatorrizkoa, gaztelaniaz, 2016an argitaratu zen (liburuan ez da euskarako itzultzailearen izena agertzen). Narrazioaren protagonista sorgin bat da, eta urduri dago ogro batekin hitzordu erromantiko bat izango duelako laster. Enkontrurako bidean, aholku batzuk jasoko ditu bere irudia hobetzeko eta politago jartzeko, eta berak jarraituko ditu. Eta honaino azalduko dut, irakurlearen jakingura erabat ez asetzeko. Testuak mezu “pedagogiko” bat eskaintzen du (irakurleak deduzituko duena, ez baita diskurtsoaren bidez ematen): norberaren edertasunak eta autoestimuak ez dute zertan gizartearen konbentzioetara makurtu. Sorgina polita da bere horretan eta berak hala uste du. Mezu interesgarria da neskentzat eta ume guztientzat orokorrean. Ikaskizuna ez da, hala ere, ebidenteegia edo nabarmenegia. Izan ere, bi liburuetan dagoen umore ironikoak eta bukaerako koxkek (ez ditut azalduko) laguntzen dute didaktismoaren arriskua uxatzen\nIruzkinik ez "Elkarrizketa Amelia Barquinekin:Ipuinetako pertsonaiak hiltzeaz, jateaz…"


Emakume alemaniar bat “Euskaldunen lurraren” erraietan Emakume alemaniar bat “Euskaldunen lurraren” erraietan\nHome Turismoa Emakume alemaniar bat “Euskaldunen lurraren” erraietan\nNicole Biarnes Hanburgoko alemaniarra da, eta orain 15 urte itsasoz aldatu eta mediterraneo aurrera joatea erabaki zuen. Hala, Ipar Itsasoaren ordez Bartzelona hartu zuen.\nBaina ez dugu hartaz horregatik hitz egiten. Bidaia blog bat dauka, Freibeuter Reisen, eta azken hiru urteetan artikulu batzuk bildu ditu Euskaldunen Herrialdeari buruz. Zehazki, Bizkaiko hainbat lekuri buruz.\n2012an hasi zen ohikoenetik: Guggenheim Bilbao, Aste Nagusia eta Zazpi kaleak. Baina bidaia hartan atera zen ohiko bideetatik. Sarrera bat eskaini zion Arriaga Antzokiari, bisitari askorentzat oharkabean pasa ohi den bitxitxo horri (oharkabean halaber Bilboko Arte Ederren Museoa eta Euskal Museoa).\nOrain, hiru urteren buruan, berriz bisitatu gaitu eta idatzi egin du bisitan ikusitakoaz. Bilbotik urrundu da eta Bizkaiko bi zona oso desberdinetara hurreratu da.\nBata, Lekeitio, ezagutua Euskal Kostaldean. Arrantzale, baleazale eta turista herri bat da, Bizkaiko Golkoaren aurrez aurre (Ozeano Atlantikoaren zatia, bustitzen baititu Finisterrae bretainiarraren eta Galiziako Cabo de Ortegal-en arteko kostalde europarrak) . Herri hori sartuta dago zirkuitu turistikoan, bertoko nahiz kanpoko, duen herri-egituragatik, kokapen bereziagatik eta hondartza ederrengatik.\nLekeitioko portua. Argazkia: Nicole Biarnes\nBaina berrienetakoen artean, bereziki gustatu zaigu, gure Pozalagua leize maitea bisitatu duela eta, jakina, ingurua: Enkarterriak. Euskaldunen herrialdeko alderik mendebaldekoena, aski ezezaguna da bisitarientzat, eta baita euskaldunentzat ere. Testu horretan aipatzen du gure Orson Welles miretsia eta haren dokumentala:”The land of the basques“\nBeraz, pozten gara, eta asko, Nicole Biarnes-ek erabaki duelako herrialde honetako alde eder eta menditsu horretara gerturatzea eta bitxi sinestezin hori bisitatzea. Guti ezagutua da aitormen asko lortu dituen arren.\nGure irakurleei uzten diegu euskal gaia duten haren blogeko sarreretara erreferentzia. Hor aurkituko dituzue testu onak eta argazki bikainak.\nBerari gogoraraziko diogu, seguruenik badaki, Bizkaia barne duen lurralde honek, Aturritik Ebrora (hau da, Lapurdiko Baiona-tik Nafarroako Cortes-era), sekretu asko dauzkala erakusteko. Beraz animatzen dugu bisitatzen segi dezan eta hartaz idazten.\nPrevious articleGernikako Bonbardaketaren lekuko izan ziren britaniar itsagizonak\nNext articleBizkaiko Forua.”Eskubide zibilak” iraultza burgesak baino bi mende lehenago


Ontziaren eta elikagaiaren arteko elkarreragina | Consumer\nOntziaren eta elikagaiaren arteko elkarreragina\nAEBetako adituak. ekoizpen-katebegien arteko komunikazioa sendotzearen alde egiten dute, ontzien eta elikagaien arteko elkarreraginak hobeto kontrolatzeko\nOntziaren eta bere elikagaiaren arteko erlazioa ez da beti orekatua. Batzuetan, zentzumen-asaldurak sor daitezke elikagaian, ontziaren materiala ukituz gero. Kimikako Elkarte Amerikarrak antolatu berri duen topaketa batean, aditu-talde batek nabarmendu du oso garrantzitsua dela ikertzaileen, prozesadoreen eta kontsumitzaileen arteko komunikazio egokia izatea aldaketa horiek zergatik eta nola gertatzen diren ulertzeko. Horretarako, hizkera komuna sortzeko eskatzen dute, elikagaian alterazio organoleptikoak daudenean jarduteko.\nElikagaietarako materialetan aditua den pertsona batek jakin ahal izan dezan erabiltzen duen produktua benetan eraginkorra den, ekoizpeneko beste prozesu batzuetako adituen laguntza behar du. Adibidez, elikagai batek «plastiko-gustua» hartzen badu, informazio hori arduradunari helarazi behar zaio, egiazta dezan, eta, ondorioz, berriz gerta ez dadin beharrezko neurriak har ditzan. Arazo horren konponbideetako bat material «aldaezinak» erabiltzea litzateke, hau da, elikagaiarekiko elkarrekintzarik eza. Baina batzuetan ez da bermatzen. Ez da nahikoa ontzi berriak egitea, esate baterako, plastikoak film metalikoekin eta barne-isolatzaileekin nahasita, migrazio-tasa txikia dutenak.\nEkoizpeneko mailen artean hizkera bateratua lantzeak hobetu egingo luke ontziaren eta elikagaiaren arteko elkarrekintza askoren ulermena.\nKimika analitikoaren bidez bermatzen da material jakin batekin kontaktuan elikagai bat ez dela aldatzen. Horren bidez, Virginiako Unibertsitateko Elikagaien Zientzia eta Teknologia Saileko adituek elikagaien aldaketa sentsorialak nola gertatzen diren zehatz zehaztu daiteke. Baina horrek guztiak hizkuntza komun bat izan behar du, deszifragarria eta eremu horretan erreferentzia-esparru bat emango duena.\nSusan Duncan adituak komunikatu batean dioenez, berariazko «zentzumen-lexiko» bat sortu behar da, elikagaien eta materialen arteko elkarreraginaz hitz egiteko. Zeelanda Berriko adituek egindako azterlan baten arabera, «material berrien %95ek huts egiten dute», hau da, ez dituzte espero ziren emaitzak ematen, elikagaien propietate batzuk aldatu egin baitaitezke. Adituek usainak eta zaporea deskribatzeko edo karakterizatzeko aurkezten duten beste tresna bat "zaporearen eta usainaren gurpila" da, eta dagoeneko erabiltzen da ardoa, garagardoa eta ura bezalako elikagaietarako. Horren bidez, sentsazioak eta horiek eragiten dituzten konposatu kimikoak sailka daitezke, eta termologia estandarizatua izan daiteke, parte hartzen duten pertsonen arteko komunikazioa errazten duen hizkuntza komuna.\nElikagaientzat ahalik eta ontzi «neutroenak» lortzeko lana elikagai-industriek egindako inbertsio garrantzitsu baten parte da, elikagaiekin gero eta «errespetuzko» materiala bilatzen baitute. Berrikuntza nagusietako batzuen artean, nanoteknologiarekin garatutako oxigeno-hesiaren geruza berri bat garatu da.\nErresuma Batuko Sheffield Hallam Unibertsitatean, aditu-talde bat ontziaren ezaugarriak hobetu ditzakeen material bat garatzen ari da. Material hori funtzionalagoa izango da kontsumitzaileentzat, eta kontserbatzaile gutxiago beharko ditu. Airea kentzeko plastikozko poltsa bat da. Aditu horien arabera, ontzien etorkizuna informaziotik eta funtzionaltasunetik pasatzen da, betiere elikagaien segurtasunaren ikuspegitik.\nElikagaien ontziratzearen arloan, duela urte batzuetatik, «ontzi aktibo» direlakoekin egiten da lan; ontzi horiek eragin antioxidatzaileak edo antimikrobianoak dituzten materialak dituzte, eta, kasu gehienetan, elikagaien bizitza komertziala luzatzen dute. Baina berariazko kontrolak behar dituzte, substantzia horiek ontzitik produktura transferitzeko prozesuak gertatzeko arriskua baitago. Hori gerta ez dadin, ontziek oxigenoa, etilenoa, hezetasuna, karbono dioxidoa, zaporeak edo usainak xurgatzen dituzten substantziak dituzte, baita karbono dioxidoa, mikrobioen aurkako agenteak edo antioxidatzaileak ere.\nAdituen arabera, teknika horiek guztiek laguntzen dute produktuen bizitza baliagarria mugatzen duten fenomenoak kontrolatzen. Helburua da ontziek duten elikagaiarekin elkarrekintzarik ez izatea. 2003an, Europako Batzordeak ontzi «aktiboak» sartzea onartu zuen, «adimendunak» ere deitzen zirenak, elikagaien balio-bizitza luzatzeko eta, gainera, elikagaiekin kontaktuan jartzen diren materialen bilaketa osoa egiteko. Adibidez, ekoizpen- eta banaketa-etapa guztietan horiek identifikatzeko aukera dago.\nadituak interacción-eu komunikazio materiales-eu ontzi


Eusko Jaurlaritzak administrazio orokorreko eta haren erakunde autonomoetako emakumeen eta gizonen berdintasunerako lehen plana onartu du - Justizia Administrazioa Euskadin\nGobernu Kontseiluak onartu du Euskal Autonomia Erkidegoan egiten den administrazio orokorreko eta haren erakunde autonomoetako gizonen eta emakumeen berdintasunerako lehen plana. Garrantzi handiko lan-dokumentua da, Eusko Jaurlaritzak eta sindikatuek batera prestatu dutena eta administrazio orokorreko mahai sektorialak onartu duena.\nEusko Jaurlaritzak tratu eta aukera berdintasunaren printzipioa aplikatzeko hartutako konpromisoaren parte da onartutako plan hori. Euskal Autonomia Erkidegoko administrazio orokorrean eta haren erakunde autonomoetan emakumeen eta gizonen arteko berdintasunean aurrera egiteko beste urrats bat da.\nEuskal administrazio publikoa feminizatuta dago:6.971 langileetatik, 4.310 emakumezkoak dira, eta 2.661 gizonezkoak. Langileen % 61,8 emakumeak dira, eta batez besteko adina 49,40 urtekoa da.\nEmakumeek gizonek baino lan-ezegonkortasun handiagoa dute:bitarteko funtzionarioen % 66 dira (lanpostu finkorik ez dutenak), eta aldi baterako langileen % 64,8 dira.\nEz dago soldata-diskriminazio zuzenik, hau da, lanpostu berean emakumeek eta gizonek berdin kobratzen dute. Alabaina, hautematen da prestakuntza eta lanbide-gaitasun bera izanik ere, gizonek baino % 8,48 gutxiago kobratzen dutela, batez ere gizonek baino kategoria eta soldata txikiagoko lanpostuak betetzeagatik. Lehen arrazoia da, eta arrazoi nagusia, emakumeengan gizonengan baino bateragarritasun-premia handiagoa hautematea: emakumeek egiten dituzte familiakoak zaintzeko bateragarritasun-neurrien eskaeren % 87,14, eta gizonek % 12,8. Bestalde, emakumeek antzinatasun txikiagoa dute, 80ko hamarkadan lan-merkatua bera oso maskulinizatuta baitzegoen -izatez, hamarkada horretan sortu ziren administrazio orokorra eta haren erakunde autonomoak eta garai hartan gizonezkoak sartu ziren batez ere-. Ildo horretan, nabarmendu behar da Euskal Autonomia Erkidegoko sektore publikoan gaur egun duela 29 urte baino 50.000 emakume gehiago dagoela, lan-merkatuan emakume gehiago baitago.\nBurutzako lanpostuak oso maskulinizatuta daude karrerako funtzionarioen artean eta oso feminizatuta daude bitarteko funtzionarioen artean.\nLanpostu teknikoak oso maskulinizatuta daude karrerako funtzionarioen artean eta orekatuta daude bitarteko funtzionarioen artean.\nAdministrazio-lanpostuak, berriz oso feminizatuta daude karrerako funtzionarioen artean eta feminizatuta daude bitarteko funtzionarioen artean.\nMendeko lanpostuak oso maskulinizatuta daude bi funtzionario mota horietan, baina gero eta handiagoa da emakumeen kopurua lanpostu horietan.\n2007. urtetik, hau da, Eusko Jaurlaritzak langile publikoentzako berdintasunaren arloko prestakuntza-ikastaroak abian jarri zituenetik, ikastaroetan parte hartu duten pertsonen % 75 emakumezkoak dira.\nUrte horretatik antolatu diren lidergo, talde-kudeaketa eta zuzendaritza-gaitasunen arloko ikastaroetan izena eman dutenen gehiengoa, % 55,24, gizonak dira.\n2006. urtetik, hau da, lanean jazarpen morala eta/edo sexuala gertatzen den kasuetan jarduteko prozedura eta prebentzio-neurriak arautzen dituen urriaren 4ko agindua indarrean jarri zenetik, ez da izan sexu-jazarpeneko protokoloa aktibatzeko eskaerarik eta, hartara, ez da inoiz jazarpen hori desagerrarazteko esku hartu behar izan.\nEusko Jaurlaritzak genero-indarkeria jasan duten emakumezko langile publikoak laguntzeko eta babesteko neurri zehatzak ditu. Euskal Autonomia Erkidegoko administrazio orokorrean edo haren erakunde autonomoetan lan egiten duen emakume bakar batek ere ez du eskatu laguntza-protokoloa aktibatzea.\nSei jardun-ardatz, 26 neurri zehatz\n1) Antolamenduaren kultura:\nGeneroaren ikuspegia txertatzea dokumentu eta plan estrategikoetan zein langileen kudeaketako prozesuetan eta eskuliburuetan, baita langileei egiten zaizkien gogobetetasun-inkestetan ere -adierazle guztiak sexuaren arabera bereizita eta emakumeen eta gizonen arteko desberdintasunak ezagutzeko eta aztertzeko genero-adierazleak barnean hartuta-.\n2) Langileak kudeatzeko politika:\n3) Prestakuntza-politika: administrazioaren prestakuntza-politika aztertzea, planean hautemandako beharrei erantzungo dieten ikastaroak proposatzeko (berdintasuna zuzendaritzetako eta burutzetako langileentzat, langileen kudeaketa generoaren ikuspegitik, berdintasunaren kultura, eta abar).\n4) Soldata-politika: generoaren araberako soldata-arrailean eragina duten faktoreak aztertzea eta neurri zuzentzaileak proposatzea.\n5) Erantzukizun-politika eta lan-denboraren berrantolamendua:\n6) Prebentzioko eta lan-osasuneko politika:\nAzkenik, Euskal Autonomia Erkidegoan egiten den administrazio orokorreko eta haren erakunde autonomoetako gizonen eta emakumeen berdintasunerako lehen planak ezartzen du Berdintasunaren Batzorde Iraunkorraren sorrera, plan honetan barnean hartzen diren neurriak behar bezala gara daitezen. Batzorde hori kide anitzeko organo parekide tekniko bat izango da, eta berdintasunaren arloko ezagutzak dituzten administrazioko pertsonek eta langileek osatuko dute.\nGainera, batzordekide horiek gai horri buruzko prestakuntza espezializatua jasoko dute. Berdintasunaren Batzorde Iraunkorrari esleituko zaizkion egitekoen artean hauek daude:\nEgin beharreko ekintzen urteko plangintza onartzea, eta ekintza horiek dinamizatzea eta kontrolatzea.\nPlanaren urteko ebaluazioa eta jarraipena egitea.\nEbaluazioen txostena egitea, eta plana gauzatzeko eta egiten diren azterketen ondoriozko gomendioak egiteko hautemandako beharren txostena egitea.\nAdministrazioaren barruan beste berdintasun-plan batzuk egiteko prozesuak diseinatzea.\nIrekian argitaratutako prentsa-oharra irakurri ezazu: “Eusko Jaurlaritzak administrazio orokorreko eta haren erakunde autonomoetako emakumeen eta gizonen berdintasunerako lehen plana onartu du”.\nAdministrazio orokorreko eta haren erakunde autonomoetako gizonen eta emakumeen berdintasunerako Lehen Plana.\nBerdintasunerako Lehen Plana (Taulak).\n2016ko irailaren 7ean argitaratua. Honi buruz gehiago irakurri: Eusko Jaurlaritza. Iruzkin bat egin.


M17 Altxa! | Borroka Garaia da!\nPosted by kolaborazioak 27/01/2016\nBorroka garaia da! webgunerako kolaborazioa, egilea: Ikasle Abertzaleak\nApurtzeko eraiki, eraikitzeko apurtu. Aldarrikapen honekin hasi genuen ikasturtea ikasle iraultzaileok. Izan ere, Euskal Herri Langilearen, zapalduon eta gure askapenaren mesedera egongo den hezkuntza eredua eraiki ahal izateko ezinbestekoa dugu LOMCE, EU2015, 3+2 edota frantziar gobernuak Ipar Euskal Herriko eskoletan inposatzen duen eredu arrotza apurtu eta indargabe uztea. Ez hori bakarrik, egungo hezkuntza eredua ere apurtzea beharrezkoa da: nazio bezala ukatzen gaituena, guztiok euskalduntzeko balio ez duena, genero dikotomikoetan hezi eta gure arteko botere harremanak normalizatzen dituena, herri jakintzak barnebiltzen ez dituena, gure auzo, herri, eskualde… etako arazoei soluzioak planteatu eta eraldaketak sortzeko balio ez duena, eta finean akritikotasuna eta memorizazioa ardatz nagusi bezala planteatuz, lan merkaturako hezten gaituena. Baina era berean, gure hezigunetan ezarria dagoen hezkuntza sistema iraganaren parte bihurtu ahal izateko ezinbestekoa zaigu herritik eta herriaren mesedera dauden alternatibak eraiki eta gaurtik martxan jartzea. Behar hau inoiz baino handiagoa da. Alde batetik, ikastetxeetan erreformen aurrean hezkuntza komunitateak argi adierazi du Euskal Herriak bere hezkuntza propioa behar duela. Guk, ikasleok, behar dugun hezkuntza ereduaren eraikuntza eta aldarrikapenean aurrera pausoak eman behar ditugu, hezkuntzan egiten diren aldaketak behingoz herriaren mesederakoak izan daitezen.\nBestetik, unibertsitateetan lege orokorrak ez diren beste mekanismo ugariren bidez hezkuntzaren pribatizazio eta merkantilizaziorako norabidean doazen aldaketak bultzatzen ari dira. Datorren urtean ezartzen saiatuko diren 3+2-a norabide berean kokatzen den egiturazko aldaketa garrantzitsua izango da, eta prest egon beharko gara saiakera horiek apurtzea lortzeko. 3+2 eta EU2015-aren bidez ezarri nahi duten unibertsitate ereduarekin apurtzeko ereduen talkan oinarritzen diren proiektuak eraiki behar ditugu, ikasleon antolakuntzarako espazio gero eta ugariago eta sendoagoak eraiki, eta euskaraz zein ikas baldintza duinetan ikasteko eskubideak bermatzeko baldintzak sortu behar ditugu.\nEzin dugu gehiago itxaron! Ezingo dugu boteretik inoiz heltzen ez den borondate aldaketaren zain egon! Ikasleok, guk, eraldaketaren lehenengo lerrora jauzi egin behar dugu. Hurrengo aste eta hilabeteetan ikastetxeetan kontzientziazio, formakuntza eta antolakuntza asanbladak egin behar ditugu. Unibertsitateetan prozesu parte-hartzailearen ondorioak hartu eta minimoak lortzeko borrokak finkatu behar ditugu. Ikastetxeetan otsailean zehar progresiboki gorakorrak diren ekimenak egin behar ditugu, normaldutako zapalkuntza egoera ikusarazi eta gure eredu propioaren esperientzia autogestionatuak martxan jartzeko baldintzak sortzeko. Unibertsitateetan gure apunteak, lanak, baliabideak… kolektibizatu behar ditugu, azterketen eta indibidualismo derrigortuaren aurrean, ikasleok kolektiboki elkarri lagundu eta denok batera sufritu behar dugun egoerari aurre egiteko.\nGure garaia da, ikasleriaren garaia! Erakutsi diezaiegun behingoz irakasle, guraso eta herritar guztiei ez garela infantilizatuak eta zigortuak izateko jaioak izan diren pertsonak. Erakutsi dezagun, autogestioa eta desobedientziaren bidez martxoan zehar Herri Eskolak aurrera eramateko gai garela, gure behar eta interesei erantzuten dieten jakintzak elkarbanatuz. Erakutsi diezaiogun Euskal Herriari beste unibertsitate eredu bat eraikitzea posiblea dela, eta gertatzen ari dela otsailean Gasteizen, martxoan Ibaetan, Bilbon zein Leioan , eta apirilean NUP-en eraikiko ditugun Herri Unibertsitateen bidez!\nIgo dezagun intentsitatea eta eman ditzagun aurrerapausoak heziguneetatik klase, genero eta nazio zapalkuntzetatik askatzeko bidean. Zatiketa dikotomikoen garaian, demostratu dezagun apurtzea eta eraikitzea ez direla kontraesankor edota bateraezinak. Erakutsi dezagun ikasleok apurtzen dugunean errealitate berri bat eraikitzen ari garela! Erakutsi dezagun ikasleok eraikitzen dugunari esker egungo hezkuntza eredu grisean zirrikituak zabaltzen ditugula!\nEta altxa gaitezen denok, elkarrekin, borroka duin bezain esperantzagarri honetan, amaieraraino heltzeko prest gaudela ozen esateko! Elkartu ditzagun gure borroka, proiektu, asanblada, talde, ilusio eta indar guztiak martxoaren 17an elkarri helduta aurrera pausu bat emateko! Herriaren mesedera ez dagoen aldaketarik ezartzea utziko ez dugula esateko!\nAltxa gaitezen gure ikastetxe eta unibertsitateetan! Altxa gaitezen egunero elkarren laguntzaz erreforma inposatuak apurtzeko! Altxa gaitezen egunero askeago egingo gaituzten proiektuak elkarrekin eraikitzeko! Antolatu gaitezen eta altxa dezagun Euskal Herria, Euskal Eskola Nazionala irabazteko! Ikasleok kolektiboki, apurtzeko eraiki, eraikitzeko apurtu.\nHezkuntza herritik eta herriarentzat! Ordua heldu da! Martxoak 17, altxa!\nPosted in: Euskal HerriaTagged: apurtu eta eraiki, ikasle abertzaleakPermalinkUtzi iruzkina\n← Tener un borroka de vecino\nEta, beraz, zein da gure gerra? →\nLa historia absuelve a ETA borrokagaraia.wordpress.com/2018/04/23/la-… @BorrokaGaraia bidez 17 hours ago


Barne araudiak agindu legez, Urteroko Batzar Orokorra egin dute joan den uztailaren 31ean Cordoba probintzia argentinarreko Euzko Etxea-ko bazkideek, Zuzendaritza Batzordea berritzeko hauteskundeak eginez. Emaitzei dagokienean, Raul Alberto Onnainty buru duen taldeak gobernatuko du euskal etxea agintealdi berrian. Onnainty-rekin batera arituko dira Juan Francisco Pagola Ormaechea, lehendakariorde; Ismael Martínez de Alegría, idazkari; Gabriela Ugo Zugasti, idazkariorde; Néstor Giraudo, diruzain; eta Miren Guridi, diruzainorde, beste zenbait batzordekideren artean.\nBihar egingo du bere urteroko Euskal Jaia Mountain Home-ko EEak; iragan astean Julian Celaya izan zuen bisitari\nMountain Home-ko Euskal Etxeak --'Euskal Lagunak Elmore County Basque Association'-- bihar egingo du bere urteroko Euskal Jaia. Ohi bezala, herriko 'Basque Park' edo Euskal Parkean izango da, aire libreko eremu egokia baita, bere euskal pilotaleku historiko berritua, euskaldunek bertan utzitako markaren ohorezko monumentua, berdeguneak eta gainerako instalazioak tarteko; baita ere, ahaztu gabe, garai batean herriaren ikurra izan zen eta datorren urtean 100 urte beteko dituen Bengoechea Hotelaren eraikina. Herriak, bestalde, Julian Celaya Jaurlaritzako Diasporarako zuzendari berriaren bisita izan zuen joan den astean, bertako euskal komunitatearen harrera ekitaldia eta guzti.\nUrtebete falta da, baina planak behar bezala egin eta bidaia egoki antolatzeko, gauzak garaiz behar dira egin. Hori pentsatu dute, doaike, Txinako Euskal Etxeko lagunek, deia eta proposamena egin baitiete euren bazkide eta adiskideei, 2010eko uztail azkenean Boisen (AEB) egingo den euskal Jaialdi erraldoira joan eta Txinako Euskal Etxe gisa parte hartzeko. Euskal Herrian bertan eta Diasporako beste leku batzuetan hastekotan dira baita ere antzeko bidaiak antolatzen. Datorren udan, Boiseko Jaialdi, Euskal Herritik kanpo egingo den euskal jairik handiena izango da, kanpoko Euskal Herriaren bilgarri eta munduko euskal kulturaren hiriburu. Zalantzarik gabe, ahal baduzu, inguratu zaitez, ez zaizu damutuko.\nChascomusko EEk bere zine-eztabaida ekimeneko hirugarren saioa egingo du larunbatean, 'Haize Gaztea'k eratuta\nChascomus herri argentinarreko Zingirako Euskaldunak Euskal Etxeak aditzera eman duenez, euskal etxe barneko Haize Gaztea eta Eusko Hazia-ko gazteek eraturik, datorren larunbatean bere hitzaldi/zine/eztabaida ekimeneko hirugarren emanaldia bat egingo da, elkartearen egoitzan eta kasu honetan 'Transizioa Euskal Herrian' gaiari lotua, horretarako sarrera eta testuingurua Cesar Arrondoren hitzek ipiniko dutela, ondoren Julio Medem zuzendari donostiarraren 'La pelota vasca' proiektatuz eztabaidari bide emateko.\nValparaiso (Txile) eta Arrecifesko (Argentina) Euskal Etxeek datozen bi asteotan ospatuko dute San Ignazio\nValparaisotik (Txilen) eta Arrecifestik (Argentinan) bertako bi euskal etxeok idatzi digute, adierazteko datorren iganderako, lehenengoak, eta datorren asteko iganderako, bigarrenak, atzeratu dutela batean zein bestean Iñaki Deuna edo San Ignazioko urteroko euren euskal festa. Batean zein bestean festa handia da santu azpeitiarrarena urteko egutegian eta dantzariak, euskal musika eta bazkari herrikoia izango dituzte. Arrecifesen, gainera, bertako Maral musika taldea arituko da, euskarazko errepertorioko kantuak Mariana Dominé Irigoyenen ahotsaren eztiaz gozatuz.\nCoronel Pringles-eko 'Eusko Biltzar' prestatzen ari Immigrantearen Festaren 30. edizioan parte hartzeko\nCoronel Pringles-eko 'Eusko Biltzar' Euskal Etxea, Argentinako Buenos Aires probintzia barnealdean, aurrera ari da hilabete barru bertan egingo den Immigrantearen Urteroko Festarako prestakizunekin, partaide eta antolatzaile gisa, hala baita Coronel Pringles-eko Rotary Club, Udaleko Kultura Institutua eta herrian presentzia daukaten gainerako gizataldeetako elkarte ordezkariekin batera.\n'Soinu-tresnak Euskal Herri Musikan' argazki erakusketak segitzen du Argentinako euskal etxeetan ibiltari\nEusko Jaurlaritzak, Argentinako Euskal Erakundeen Federazioak (FEVA) eta Ipar Ameriketako Euskal Erakundeen Elkarteak(NABO), Herri Musikaren Txokoarekin batera antolatutako 'Soinu-tresnak Euskal Herri Musikan' argazki erakusketa Argentinako euskal etxe askotan ikusi ahal izan da azken bolada honetan eta halaxe jarraituko du, ibiltari, 2009. urteko gainerakoan, hasteko. Euskal musika-tresna tradizionalak zabaltzeko asmoa duen ekimen honek, Argentinaz gain, Andorra, Brasil, Kanada, Estatu Batuak, Txile, Kuba, Espainia, Frantzia, Uruguai eta Venezuela bisitatuko ditu. Mikel Arrazolaren berrogeita hemeretzi argazkik osatzen dute, eta soinu-tresnak eta soinu-joleak ez ezik, musikaren ingurua eta giroa ere islatzen ditu.\nSan Ignazio meza igande honetan Caracas-ko Eusko Etxean, Juan Calvo eta Juan Boterhorn-en gomutaz\nVenezuelako hiriburuko Eusko Etxeak datorren igandean egingo du hilabeteroko meza, kasu honetan Juan Calvo eta Boterhorn-en arimen alde. Gaur ostirala San Ignazio izanik, meza San Ignazio meza ere izango da eta Pedro Galdos apez josulagunak emango du. Ondotik, San Ignazio bazkaria egingo da, menu berezi batez, bertara gonbidatuta daudela euskal komunitate venezuelarreko kide edo adiskide guztiak.\nUztail amaiera ekintzez bete samarra Villa Mariako Euzko Etxea egiten ari dena, batetik --eta EuskalKultura.com-eko agendak garaiz iragarri bezala-- atzo bertan burutu baitzen Alex de la Iglesia zine zuzendari bilbotarrari eskaintzen ari zaion emanaldi zikloko hilabete honetako proiekzioa, 'La Comunidad' eskainiz. Horrekin batera, elkarteko Ohiko Biltzar Nagusirako deia egin du biharko euskal etxeak; eta iganderako, berriz, San Ignazio Eguneko Jaia programatu du, meza eta bazkariarekin, etxeko dantzari txiki, gaztetxo eta gazteak arituko direla, ekitaldiko etekinak euren Bahia Blancako Euskal Asterako bidaia ordaintzen laguntzeko.\nSan Ignazio eguna ospatzeko egitarau berezia antolatu dute Buenos Airesen 'Laurak Bat' Euskal Etxeko kideek\nLoiolako San Ignazioren eguna euskal diasporan gehien ospatzen den jaietako bat da. Batez ere urte gehien dauzkaten euskal etxeetan ekintza eta jai bereziak antolatzen dira euskal santuaren eguna ospatzeko eta Buenos Airesko 'Laurak Bat', munduko euskal etxeetan zaharrena, izan ere. Laurak Bat-ek uztailaren 31ean, San Ignazio egunean bertan alegia, hasiko ditu festak. Besteak beste musika, pilota partidak eta dantza erakustaldiak izango dira euskal etxean uztailaren 31etik abuztuaren 7ra arte.


Irekia Eusko Jaurlaritza - Gobierno Vasco :: Eusko Jaurlaritzak Bizkaiko Garraio Partzuergoaren gardentasunaren alde egiten du apustu eta Metroaren proiektu nagusiak bermatu ditu\nEusko Jaurlaritzak Bizkaiko Garraio…\n\nEusko Jaurlaritzak Bizkaiko Garraio Partzuergoaren gardentasunaren alde egiten du apustu eta Metroaren proiektu nagusiak bermatu ditu Iturria: Irekia\n\n\n\n\nKontseilu Nagusiak Juan Cruz Nieves zuzendari gerentea kargutik kendu du\nErnesto Gasco, Garraio sailburuordea, Bizkaiko Foru Aldundiari Bizkaiko Garraio Partzuergoaren (BGP) kudeaketaren inguruan adostasun bat lortzen laguntzearen alde agertu da. Gascok José Luis Bilbao diputatu nagusiak sustatutako kanpaina “demagogikoa” eta “liskargilea” salatu du eta aurten Partzuergoak Metro Bilbaoren proiektu nagusietarako (Santurtzi, Basauri eta Maidagan) bideratutako 220 milioiak gauzatuko direla bermatu du.BGParen Kontseilu Nagusiaren gehiengoak zuzendari-gerentearen azalpenak urriak izan direla erabaki du, izan ere, 127 milioi euroko zorra onartu nahi zuen, zorpetze-beharrak txikiagoak izango zirela aurrez ikusi gabe. Hain zuzen ere, gero diruzaintzan 56 milioi euroko soberakina aurkitu zen. Gascok esan du Nievesen jarrerak “inolako justifikaziorik ez daukan zor bat” eragin zezakeela.\nKontseilu Nagusiak ezohiko bilera baterako deia egin du Partzuergoko egungo alboko zuzendariak kargua behin-behinean onar dezan. Gascoren hitzetan Nievesen ordezkapena aldundiarekin adostu nahi izan da, baina aldundiak ez du onartu. Sailburuordeak ostiralean EAJren dei bat jaso zuela azaldu du, zehazki, Nievesen ordezkoaren inguruko adostasuna eskaini zioten zuzendari-gerentearentzako “kalte-ordain handiago” baten truke.Gascok hori krisi ekonomikoko garai honetan “ez dela ez arrazoizkoa, ez zentzuzkoa” esan du.\nBizkaiko Garraio Partzuergoaren (BGP) Kontseilu Nagusiak egungo zuzendari-gerentea, Juan Cruz Nieves, kargutik kendu du haren jarduna "eskasa" izan dela uste duelako. Haren zereginak BGPko alboko zuzendariaren esku geratuko dira. José Luis Bilbaok, Bizkaiko diputatu nagusi eta BGPko presidenteak, gerenteak aurreko kontseilu nagusian aurkeztu zuen txostenaren bozketa galarazi duenean kendu dute kargutik. Ernesto Gascok, Garraio sailburuordeak, ez dagoela inongo interes alderdikoirik eta erabakia datuen analisi “objektibo” baten ondorioz hartu dela azpimarratu du. Zuzendari-gerentea kargutik kendua izan da BGParen diru-kutxan 56 milioi euroko soberakina zegoela ikusi denean, izan ere, hark 127 milioi euroko zorra onartzearen aldeko apustua egin zuen, baina ez zuen kontuan hartu sozietateak bere gain hartu behar zuen zorra txikiagoa zela. “Otsailetik kreditu, zor eta interes gehiago eragin zitzaketen jarrerak ikusi ditugu eta, ondorioz, euskal gizarteak gehiago ordaindu beharko zukeen, eta bereziki bizkaitarrek”, adierazi du Gascok.\nErnesto Gascok, Garraio sailburuordeak, gaur eguerdian agerraldia gauzatu du Metro Bilbaoren egoitzan Andrés Araujo Ogasun sailburuordea, José Antonio López Eusko Jaurlaritzako Azpiegitura zuzendaria eta Josu Benaito Garraio zuzendariarekin batera.\nBere esku-hartzean, sailburuordeak orain helburua BGPren gestioak aldaketa horren eragina ez dezala jasan lortzea dela, eta karguaren zereginak alboko zuzendariaren esku geratuko direla azaldu du. Gascok erakundearen aurrekontuetako 220 milioi euroei esker, Metro Bilbaoren proiektu nagusiak (Santurtzi, Maidagan eta Basauri) gauzatuko direla berretsi du.\nGascok Eusko Jaurlaritzak egoera honen inguruan adostasuna lortzen lagundu duela, baina diputatu nagusiaren erantzuna “kanpaina demagogikoa” eta “liskargilea, zatitzailea eta borroka sustatzekoa” izan dela adierazi du. “Arrazoizko inbertsioak egiteko unea dela pentsatzen jarraitzen dugu, ez da beste garai baten eta beste egoera ekonomiko baten ondoriozkoak diren gutizia neurrigabeak eta luxuzko inbertsioak egiteko unea”, azpimarratu du Gascok, eta Gobernuaren adostasun eskaintzari EAJk kargutik kendua izan den zuzendariarentzako kalte-ordain handiagoa lortzeko eskaera batekin erantzun diola azaldu du. “Ostiralean EAJren dei bat jaso genuen eta adostasuna eta akordioa eskaini zizkiguten Juan Cruz Nievesentzako kalte-ordain askoz handiago baten truke, baina hori ez zela Bizkaiko interesentzako egokiena pentsatu genuen”, argitu du.


Euskal antzerti eta zinea/Egileak — Wikibooks\nEuskal antzerti eta zinea/Egileak\n< Euskal antzerti eta zinea\nEGILEEK EUSKAL ANTZERKIAN DUTEN LEKUA antzerkiak berak azken hamarkadetan eman dien garrantziaren araberakoa da. Hirurogeita hamarreko hamarkadan, eta laurogeiko hamarkadaren zati handi batean, halaber, egiten ziren muntaketek joera handiagoa agertzen zuten taldeko sorkuntzarako, edo egilea bere borondatez geratzen zen itzalean, taldeko lanari lehentasuna emanda, estatuan gertatu ohi zen bezala.\nAlabaina, hori gertatu aurretik bazen jada egile garrantzitsurik, Jose Maria Bellido (1922-1992) kasu, berrogeiko hamarkadaz geroztik umorea eta tragedia uztartzen asmatu zuen egilea, besteak beste, El hombre que se fue (1949), El Baile (1951) edo Fútbol (1963) lanetan. Azkenaldian antzerki komertzialago bat idatzi zuen, Milagro en Londres (1972) arrakastarik handieneko antzezlanekin.\nGabriel Celaya (1911-1991) poetak antzerkigintza ere jorratu zuen, ikuspegi poetiko batez beti. El relevo, bere lanik ezagunena, euskal antzerkiarentzat kasik oharkabean eta itzalean egon zen, harik eta laurogeiko hamarkadan Bederen 1 konpainia gipuzkoarrak bikain eszenaratu zuen arte.\nRafael Mendizabal (1940) eta Juan Jose Artetxe Donostian jaio eta Madrilen bizi diren eskarmentu handiko bi antzerkigile dira. Antzerki komertzial eta formalki konbentzional samarra egiten dute. Artetxek, halaber, Londres, Paris edo New Yorkeko eszenatokietan arrakasta izan ostean hemen erakarmen-indar handiko antzezleekin, besteak beste, Pedro Osinaga edo Arturo Fernándezekin taularatzen diren komedia ugari itzuli eta moldatu ditu.\nGaztelaniaz idatzitako euskal antzerkigintzan bada 40ko eta 50eko hamarkadetan jaiotako egile-belaunaldi bat, Ignacio Amestoi (1947) buru duena, lan gehien estreinatu eta bere testuen moldaketetan zorte handienetakoa. Adibidez, Geroa eta Teatro Gasteiz taldeek eszenaratu dituzte bere Gernika, un grito, 1937; Pasionaria, no pasarán; Betizu, toro rojo; edo Doña Elvira, imagínate Euskadi. Egile honen antzerkian kezka etengabea da Euskadiko egoera sozial eta politikoa, beste hainbatek saihestu ohi duena.\nFernando Savater (1947), aldiz, ez da antzerkigileen artean hain ezaguna. Diskurtso-tonu literario batez idatzi eta estreinatu ditu zenbait antzezlan, hala nola Juliano de Eleusis (1981), Vente a Sinapia (1983), El último desembarco (1987), Catón, un republicano contra César (1997) eta Guerreo en casa (1992).\nDavid Barbero eta Francisco Xabier Diez Gil Conde Euskal Herritik kanpo, hurrenez hurren Gaztelan eta Galizian, jaiotako bi egile dira. Alabaina, Euskadin urte asko eman ondoren zalantzarik gabe euskal antzerkigintzaren baitakoak dira.\nAipatu lehen egileak, ofizioz kazetaria denak, estreinaldiak baino gehiago du testuak eta sariak. Honen lan batzuk dira Un hombre muy enamorado, La vida imposible de Marilyn edo Gambito de dama.\nXabier Gil (1953) institutuko irakasleak ere lan dezente egin du, berak komedia ankerra deitzen duen genero berriaren barruan. Esaterako, Rosa del jardín prohibido, Sueños de identidad edo La tierra movida bajo los pies testuen bereizgarrietako batzuk dira ironia, surrealismoa eta beti amildegiaren ertzean dauden pertsonaiak edukitzea.\nEgile gazteenen artean nabarmendu behar da Xabi Puerta (1959), antzezlanekin batera zine eta telebistarako gidoiak egiten baititu. Geroa, Eolo eta beste taldeetan aritu eta beraientzat zenbait lan sortu ondoren, adibidez Dulce puta edo La piel prestada, azkenaldian Perros de la lluvia eta Gilen Tellen mitoaren ikuskera berezi bat idatzi ditu.\nOrtiz de Gondra (1965) gehientsuen antzeztu eta saritutako egile bat da. Madrilen lan egin izan du, eta euskal antzerki-sorkuntzarekin harreman eskasa izan du. Dedos, Centro Dramático Nacional delakoan estreinatua, Espainian eta kanpoan gehien antzeztutako funtzioetako bat da.\nBestalde, Roberto Herrero (1960) kazetari eta antzerki kritikariak bi testu eder argitaratu zituen: Los abrazos perdidos eta Como todos los martes. Lehenengoan, Eolok 1997an estreinatuak, ETAren existentzia eta honek euskal gizartean eragiten duen nonahiko indarkeria zuzenean jorratzen ditu.\nEmakumeek egindako antzerkia apurra izan da duela gutxi arte, hala ere, indarra hartzen ari da Garbiñe Losada eta zenbait egilerekin. Honek, Ados Teatroan zenbait lan estreinatu ditu bere taldearekin, Desperrados eta El amigo de John Wayne kasu.\nMaite Agirre (1955) antzezle eta zuzendari da La baladilla de San Sebastián, Bilbao, Lauaxeta, tiros y besos, Y María, tres veces amapola, María –Maria de la O Lejarraga errepublikarra, antzerkigile eta feministari buruzkoa– antzezlanen egilea.\nTeresa Calo (1955) antzezleak idatziz zituen Mentiras eta Entre líneas lanak.\nZerrenda labur hau ez dugu itxiko Edurne Rodríguez (1964) aipatu gabe, tamalez jada zendua. Legaleón konpainiako kide izan zen, eta bertan antzezle lanak egiteaz gain, taldeak ekoitzi zituen antzezlanetako batzuk idatzi zituen, hala nola Mujeres al rojo vivo.\nOrrialdearen azken aldaketa: 27 uztaila 2015, 20:59.


Bazkideentzako gutuna - Besaide Mendizale Elkartea Bazkideentzako gutuna - Besaide Mendizale Elkartea\nHome / Oharrak / Bazkideentzako gutuna\nArrasaten, 2018ko Azaroan\nKaixo elkarteko bazkide agurgarria:\nZuregana zuzentzen gara garrantzi handia duen gaiarekin.\nDatorren urte hasieran zuzendaritza honek bere ibilbidea bukatuko du. Ordezkatuko gaituen taldea osatzeko garaia da.\nHerriko ikur den Besaide Mendizale Elkarteak zuzendaritza berria behar du. Historia luze eta handiko elkartea da gurea eta antzeko etorkizuna gura dugu beretzat.\nAtzetik datozenei mendizaletasuna ezagutarazteko ezinbesteko tresna da BESAIDE M.E. Mendizaletasuna bere dimentsio guztietan; gozamena, lagunartea, edertasuna, eskuzabaltasuna, bizitza-eskola, gure herriaren ezagutza…\nHorretarako hainbat ekintza proposatu izan ditu gure elkarteak, hala nola; Beteranoen irteerak, Mendi irteerak Pirineo eta Picos de Europara, Mondranbike-BTT, Besaide eguna, AIBA!, Eskia, Herri bideen berreskurapena eta Ibilbide berriak, Aterpea erabilgarri, Sagardotegira irteera…\nZerrendatutakoak (edo berriak) aurrera eramango dutenentzako bidelagun eta plataforma moduko bat izango litzateke zuzendaritza.\nBeraz, honen inguruan hausnartu dezazun eskatzen dizugu. Beste batzuekin elkarlanean elkarteari eutsi diezaiogun.\nBukatzeko, zuzendaritza berriari laguntzeko gure erabateko konpromisoa adierazten dugu.


750 epailek 'La Manadako' epaimahaiak jasandako 'presio soziala' salatu dute | Berriak Gizartea | EiTB\n750 epailek 'La Manadako' epaimahaiak jasandako 'presio soziala' salatu dute\nZehazki, kexa bat aurkeztu dute Europako Epaileen Kontsulta Batzordearen aurrean Espainiako epaileen independentzia 'babestea' eskatzeko.\n'La Manada'ren askatasunaren aurkako protesta. ETBren bideo batetik ateratako pantaila irudia.\n750 magistratu espainiarrek kexa bat aurkeztu dute Europako Epaileen Kontsulta Batzordearen aurrean, 'La Manada' auziko epaimahaiak pairatutako "presio soziala" salatzeko.\nEspainiako independentzia judiziala mehatxupean dagoela salatu dute. Are gehiago, epaimahaiaren aurkako "presio soziala lintxamendu publiko" izatera ere iritsi dela uste dute. Sinatzaileen iritziz, hori guztia politikarien "konplizitate eta bultzadarekin" gertatu da.\nEpaile horiek beren idatzian salatu dutenez, botere legegilearen eta betearazlearen interferentzien aurrean babesik gabe daude.\nHori dela eta, laguntza eskatu diote Europako Epaileen Kontsulta Batzordeari, besteak beste, Europako Kontseiluak ezarritako arauak betetzen lagun diezaion Estatu espainiarrari. Zehazki, Gobernuaren eta botere legegilearen erantzuna botere judizialaren kontrako erasoa izan den zehazteko, eta Espainiako Botere Judizialaren Kontseilu Nagusiak Europako Epaileen Kontsulta Batzordearen txosten bat urratu ote duen argitzeko eskatu diote.\nJokoan da 13. etapa: Bourg d'Oisans - Valence, 169,5 km (zuzenean, 14:15ean)


Posted in Euskara, Eutsizale\nAzaroaren 13ko Gipuzkoako Aldizkari Ofizialean argitaratu da Andoaingo Udalak onartu duen lanpostuen zerrenda berria. Euskararen normalizazioa axola zaion herritarrarentzako albiste inportantea dakar zerrendak: Andoaingo Udalak 36 lanposturi jaitsi die euskara eskakizuna. Udaleko lanpostuen berrikusketa sakon baten baitan, 149 lanposturen hizkuntz eskakizunak ere berrikusi dira. Eskakizunok zertan geratu diren zerrendak ikusten hasita, harrigarri gertatzen da Andoain bezalako herri...\nAbenduaren 2an, Facebook eta Twitterren euskaraz\nHernaniarrok, esan behar nuen. Hernaniko euskaltzaleak biltzen dituzten gizarte mugimenduek elkarlanean Euskara Ari Du Hernanin ekintza saila antolatu dute azaroaren 29tik hasi eta abenduaren 3a artean. Ikusi Facebooken egitaraua, albisteak, argazkiak, iazko Euskararen egunaK ekintzak eman zituenak, eta abar. Aurtengoan bereziena izango da abenduaren 2an, astearte buruzuri batean, herriko kaxko historikoa 24 orduz euskaraz funtzionarazteko ahalegina. Herritarrontzako erronka zirraragarria, beti...\n2013ko urtarrilak 30, asteazkena. La Vanguardia egunkaria, gaztelaniaz, monarkikoa, kontserbadorea. 23. orrialdean, Opinión atalak badu azpiatal bikoitz bat: El lector expone eta galdetzaileari erantzunez gai horri dagokion arduradunen bati egunkariko kazetariek arduradunari eskatu dioten La respuesta. Egun honetakoan Agustín Bas Serra batek Bartzelonatik bidalitako galderak izenburutzat “Un radar inexistente” darama. Hasten da: “En la autopista C-33 de Barcelona a Girona,...\nIñaki eta Ixiar (ala Manu eta Amaia dira, Esti eta Andoni agian?) ikastolako ikasle ohiak dira ikastolako guraso gazte bihurtuak. Egunotan jakin dute eskoletako (baita beren bi umeak hezitzen dituen horretako ere) neska-mutikoek maixtrarekin euskaraz egin ondoren patioan bezala jangelan erdaraz jarduten direla. Ixiarrek bezala Iñakik Manuk Amaiak umearekin euskaraz hitz egiten dute berehala helduen arteko bizi normalean erdaraz bizitzeko, ostatuan kafea hartzen, hori bai kamareroari euskaraz...


EAJ-PNV Gipuzkoako Batzar Nagusiak: EAJ-PNV-K BILDURI ESKATU DIO LURRALDEKO TURISMOA BULTZATZEKO PLANGINTZA LEHENBAILEHEN AURKEZTEKO\nEAJ-PNV-K BILDURI ESKATU DIO LURRALDEKO TURISMOA BULTZATZEKO PLANGINTZA LEHENBAILEHEN AURKEZTEKO\nMarkel Olano jeltzaleen batzarkide taldearen iritziz, “dirudienez Bilduri bidaiari-kopurua gutxitu izana bost ajola dio eta, gainera horri aurre egiteko ez du ekimenik aurkeztu”.\nGipuzkoara iristen diren bidaiari-kopurua gutxitu da berriz ere. Eustat-ek kaleratutako azkeneko datuen arabera, Gipuzkoara %11 bidaiari gutxiago etorri dira eta, era berean, gau emateak %17 gutxitu dira. Datu horiek ikusita, EAJ-PNV arduratuta dago eta Bilduren jarrera salatu du; “izan ere, paso egiten du eta ezer ere ez gertatuko balitz bezala jarraitzen du, arazoari irtenbiderik aurkitu gabe”.\nEra berean, Markel Olanok esan duenez, “irailan turista kopurua asko gutxitu zen. Orduan Foru Aldundiari eskatu genion, turismo arloko ordezkariekin elkarlanean aritzeko”.\nIldo beretik, Olanok honakoa gogoratu du: “Azaroan EAJ-PNVren ekimen bat onartu zen Batzar Nagusietan. Bertan, aldundiari eskatu genion hiru hilabeteko epean lurraldeko turismoa bultzatzeko plangintza aurkezteko eta segidako ordezkarien ekarpenak kontuan hartzeko: enpresa-gizon/emakumeak, turismo-erakundeak, turismo arloko elkarte publiko zein pribatuak, eta herritarrak”.\nHalaber, EAJ-PNVren eledunak azpimarratu duenez, “aldundiari eskatu genion, Euskadiko Erakundeen arteko Turismo Mahaian parte hartzeko”. Baina aitzitik, Markel Olanoren iritziz, “Foru Aldundiak ez du aintzat hartu Batzar Nagusiek onartutakoa”.\nHori dela eta, Olanok segidakoa iragarri du: “Ekimena aurkeztu dugu Batzar Nagusietan, aldundiak osoko bilkuran ebazpena ez betetzeko arrazoiak eman ditzan eta turismoa bultzatzeko plangintza lehenbailehen aurkez dezan”.


Vicente eta Larrañagak apirilaren 2an jokatuko dute aizkora desafioa, Tolosako zezen plazan | Herri Kirolak | Naiz\n2022 OTS. 17 - 17:35h\nVicente eta Larrañagak apirilaren 2an jokatuko dute aizkora desafioa, Tolosako zezen plazan\nSeina oinbiko eta hamabina kanaerdiko moztu beharko dituzte azpeitiarrak eta Otsagikoak. Alde bakoitzetik 7.000 euro ipini dituzte. 2021eko Sherpa.ai Aizkolari Txapelketa Nagusian Vicente nagusitu zen, Larrañaga bigarren izan zen bitartean.\nIker Vicente eta Mikel Larrañaga, trabesa adostuta. (Ibon ERRAZU)\nAizkolaritza munduak badu bere hurrengo buruz burukoa. Iker Vicentek eta Mikel Larrañagak apirilaren 2an, 18.30etan, hitzordua egin dute Tolosako zezen plazan. Alde bakoitzak 7.000 euro botako ditu eta egin beharreko lana, 18 enbor zeinek lehenago erdibitu: seina oinbiko eta 12na kanaerdiko, horietatik 10 Iker Vicentek jarritakoak.\nTrabesaren «backgrounda» ez da ahaztu behar, abenduaren 31an desafioa jaurti baitzuen Larrañagak. Urtarrilaren 5ean Kantabriko erretegian bat egin zuten biek ala biek, kirola eta trabesak egosten diren txoko mitologiko horretan, arratsaldeko 19.30etan. Han erabaki zuten desafioa aurrera aterako zela, baina noiz jokatu itxi gabe: apirilaren 2an edo 9an, bietatik bat.\nZurrumurruak ugari izanagatik, aizkora desafio zaleek arnasa sakon har dezakete, batere gabe gelditzeko beldurrik ez dago-eta, Otsagikoak eta Azpeitikoak data zehaztu baitute asteon: apirilaren 2an, hain zuzen ere.\nEsan behar, uneotan aizkora munduko bi izar nagusienak direla bata eta bestea. Hain zuzen, Sherpa.ai Aizkolari Txapelketa Nagusian Iker Vicente nagusitu zen, Larrañaga bigarren izan zen bitartean. 2019ko Euskal Herriko txapelketan ere ordena berean sailkatu baziren ere, ez da ahaztu behar Urrezko Kopan, 12 kanaerdikotara, gipuzkoarra nafarrari nagusitu zitzaiola.\nTxapelketetan ez ezik, trabesetan ere badute eskarmentua biek ala biek. Hala, Eneko Otañori irabazi zion aizkora apustu baten Mikel Larrañagak eta proba mixto batean Alex Txikon gainditzea erdietsi zuen Otsagiko Iker Vicentek.\nArtxiboei so eginda, txapelketa nagusian aurreneko bi postuetan amaitutakoen arteko azkeneko dema 1998an izan zen, Jose Mari Olasagasti eta Donato Larretxearen artean. Ondorioz, mailarik goreneko trabesa izatea espero da.


Gizarte Digitalerako Hezkuntza | Mondragon Unibertsitatea - Cursos abiertos online - Ikastaro irekiak online\nMENDEBERRI-2025: GizDigHezk01 Gizarte Digitalerako Hezkuntza\nGizarte Digitalerako Hezkuntza MENDEBERRI-2025\nEnroll in GizDigHezk01\nGeroz eta mundo digitalago batean bizi garen honetan, hezkuntzari bere erantzunkizuna aitortu behar zaio. Horretarako baina, hezkuntza komunitateak ondo ulertu behar ditu bai gizarte digitalaren baieta kultura digitala oinarriak eta tendentziak.\nHorrexegatik, Mondragon Unibertsitateko Humanitate eta Hezkuntza Zientzien fakultateak NOOC hau eskaintzen du, hezkuntza komunitatea ahalduntzeko eta etorkizuneko ikasleak prestatzeko.\nNOOC-a bukatzen dutenei intsignia digital bat igorriko zaie, kurtsoa burutu dutela ziurtatuz.\nNOOC-aren helburuak ondorengoak dira:\nHezkuntzaren helburuetako bat da etorkizunean ikasleek beharko dituzten gaitasunak garatzeko aukera emango dien espazioak eraikitzea. Digitalizazioaren eraginez ordea oso aldakorra bihurtu da orain arte estatikoa izan diren kontzepzioak. NOOC honen bidez, ikasleak gizarte digitalerako prestatzeko hainbat aspektu landuko ditugu: baliabideak, metodologiak eta nola ez, adina.\nNOOC hau euskaraz dakien eta hezkuntza digitala interesatzen zaion edonori zabaldua dago. Gai honetan sakontzea nahi duen edonork parte hartu dezake.\nNOOC honetan parte hartzeko Interneteko konexioa eta sarbidea edukitzea beharrezkoa da. NOOC-a burutzeko hainbat konpetentzia digital edukitzea eskatuko da, hala nola, informazioa bilatu, foroetan parte hartu, etab.\nNagore Ipiña Ikus-entzunezko Komunikazioan lizentziatua eta Hezkuntzan Doktorea da. KoLaborategiko koordinatzailea da.


Meteorologia Institutu Nazionalak klima-aldaketaren agertokiak sortuko ditu 2100. urtera arte | Consumer\nMeteorologia Institutu Nazionalak klima-aldaketaren agertokiak sortuko ditu 2100. urtera arte\nLan hori erreferentzia ofiziala izango da Espainiako klima-proiekzioei buruzko gaietarako.\nGizartea klima-aldaketaren fenomeno klimatologikora egokitzen joan dadin, Meteorologia Institutu Nazionalak (INM) 2100. urtera arte eskualdeka daitezkeen egoeren erregistroa sortuko du. Horrela, eta Espainiako eskualdeetan banatuta, kasu bakoitzak aurreikusitako prezipitazio eta tenperaturei buruzko datuak emango ditu.\nIkerketa horiek, besteak beste, eguneroko datu-saretak ekarriko dituzte, 50 kilometro inguruko bereizmenarekin, bai prezipitazio-aldagaientzat, bai tenperatura-aldagaientzat, INMko Ernesto Rodríguez Caminok iragarri zuenez, Ingurumen Ministerioan antolatutako jardunaldi batzuetan. Gainera, hileko eta urtaroko batez bestekoei buruzko datuak sortuko dira denbora-muga desberdinetarako, normalean 30 urteko aldietan banatuta 2010etik 2100era, gehitu zuen.\n“Oso komenigarria” litzateke emaitza horiek web orri batean sartzea, eta horri informazio gehigarria erantsiko litzaioke “maiztasun handiarekin”, hein handi batean grafikoetan eta irudietan oinarritua, gomendatu zuen Rodríguez Caminok. Proiektuaren azken txostena lortutako emaitzen sintesia izango da. Emaitza horiek “4 edo 5 urtean behin argitaratu beharko lirateke” eta “gaiari buruzko ezagutza berrienen laburpen eta konpilatorioak izan beharko lukete”. Azken lan hori “erreferentzia ofiziala izango da Espainiako klima-proiekzioetarako”, azaldu zuen INMko kideak.\nEspainian, Arturo Gonzalo Aizpiri Poluzioa eta Klima Aldaketa Prebenitzeko idazkari nagusiak esan zuenez, “klima aldaketa intentsitate handiz jasango dugu”. Horregatik, ezinbestekoa da “agendan klima-aldaketara egokitzeko denbora gehiago ez galtzea”, esan zuen. Ekintza-lerro nagusia “Espainiako gizartearentzat erabilgarria den informazioa lortzea” izango da. Ingurumeneko goi-kargudunak amaitu zuen.\naldaketa Espainia klimatiko


Ekainaren 18an eta egun guztian zehar, URBILDU “MURMURO”ra LamuzaIkastetxean zikindu daitekeen arropaeta gogo askorekin eta MARGOTU guztiokin. http://murmurolamuza.blogspot.com.es/2016/05/ya-tenemos-boceto-manos-la-obra.html?m=1\nFloro Urquijo pintura-elkarteak “Laudio. Paisaiak eta erretinak” atzera begirako erakusketa antolatu du. Irudi sorta San Roke jaien hasieran, abuztuaren 15ean, ospatzen den Laudioko Aire Libreko Pintura Lehiaketako azken zortzi urteetan sarituak izan diren obrekin osatu dute. Kultur Etxeko Erakusketa Aretoan egongo dira lanak ikusgai apirilaren 8tik 23ra, astelehenetik larunbatera hain zuzen. Ordutegiari dagokionez larunbata bitarte …\nKultur Etxeko erakusketa aretoan Manuel Lópezen “Euskal Herriko margolanak” bilduma izango da ikusgai otsailak 27 arte. Aretoa astelehenetik ostiralera 17:00etatik 20:00etara egongo da zabalik. Larunbatetan, aldiz,11:00etatik 13:00etara.


Euskarazko lehen nazioarteko hitzarmenaren sinatzailea eta Gizakiaren Eskubideen Aldarrikapen Unibertsalaren aita\nHome Gizartea Kultura Euskarazko lehen nazioarteko hitzarmenaren sinatzailea eta Gizakiaren Eskubideen Aldarrikapen Unibertsalaren aita\nAbe 10, 2015\ngabiltza Rene Cassin (Baiona, 1887 – París 1976) lapurtarrari buruzko sarrera bat idazteko asmoarekin. Faszismoaren kontrako borrokan eta Giza Eskubideen Aldarrikapen Unibertsalaren idazketan garrantzi handia izandako pertsonaia. Baina Euskaldunen Historian ere badu, eta ez Baionan jaioteagatik bakarrik.\nGaurkoan, Nazio Batuen Batzar Nagusiak Aldarrikapena sinatu zueneko egunaren oroitzapenean, Parisen 1948ko abenduak 10ean, momentu perfektua dela iruditzen zaigu.\nRene Cassini buruz beti esan digute frantsesa eta judua dela. Bere jaioterria eta bere familiaren historia alde batera utziz. Beste euskaldun batzuekin gertatzen den gauza bera, beraien nazionaltasuna izkutatzen da (baita nahitaez, Tudelako Benjamineri, etnia judutarreko nafartarra) nazio frantsesar eta espainiarrak sortzeko arduradun diren kroniken autoreentzat interesgarriagoak diren nazionaltasunak leporatzeko.\nLapurtar honen familia Baionan bizi izan zen denbora luzez, baliteke Nafarroako Erreinutik kanporatuak izan ziren momentutik. Judutar asko erreinu honetatik kanporatuak izatean, iparraldera jo zuten, Burdeosera ziur aski. Horietako asko, Baionatik pasatzerakoan, bertan geratzea erabaki zuten. Ziurrenik, Nafarroa eta Lapurdiren artean hizkuntza (euskara) eta ohituren antzekotasunagatik.\nDemokrazia eta aldarrikapen antifaszistaren babesle aktiboa, 1940ko uztailean De Gaulle generalak nazien kontra eta Frantziako askatasunaren aldeko deiari erantzuten, Londreseko erresistentziara batu zen. Frantzia Aske gobernuaren kide izan zen eta 1944ean Estatuko Kontseiluko lehendakariorde izendatu zuten. Bitartean, honen senitarteko asko hil egin zituzten.\nFrantzia Aske gobernuaren kide izateagatik da, Iparraldeko euskaldun hau euskarazko lehen nazioarteko hitzarmenaren sinatzaile, Frantzia Aske gobernua eta euskaldunen ordezkari den instituzioak, Londresko Euskal Kontseilu Nazionalak, berdin arteko hitzarmena sinatzen duten dokumentua, Eusko-Frantses Ituna.\nGipuzkoakultura barruan, Euzkadiko Gudontzidiaren Laguntzako Ontzitaldeari dedikatutako webguneak gogorarazten digun bezala:\n1941ko maiatzak 17an, arratsaldeko 4,30etan, dokumentua Frantziar Kontseiluaren egoitzan, Carlton Gardenseko 4.zenbakian sinatu zen dokumentua. Frantzia aldetik René Cassin, Maurice Dejean, Escarrá eta Elene de la Souchère komandantea eta euskal Kontseilutik, Jose Ignacio de Lizaso eta Angel Gondra. Hitzarmena Cassin eta Lizasok izenpetu zuten. Kopia ezberdinak egin ziren frantsesez, gazteleraz eta euskaraz.\nHitzarmenak garrantzi historiko handia zuen bere baitan, lehen aldiz autoritate frantses batek, euskal herriaren ordezkari erakunde bati, eskubide publikoaren entitate kategoria antzematen zion. Beste alde batetik, euskaraz idatzitako lehen nazioarteko hitzarmena zen. Kuriositate bezala aipatu, sinatzaile biak euskaldunak zirela, René Cassin – etorkizunean Bakearen Nobel saria jasoko zuena – Baionakoa zen.\nSinadura honetan, Gaulle Generalak garrantzi handia izan zuen. Aipatu dugu dagoeneko Frantziar Errepublikaren presidente izango zenak, 1945ean, Point de Grave askatu ostean, Gernika Batailoileko euskaldunak omendu zituen:\n1945eko apirilak 22ko igandean,Gaulle generala, Grayaneko aerodromoan lurreratzen zen, Mendebaldeko Frantziar Armadaren komandantearekin, Larminat generalarekin; Milleret koronelaren agintaritza lekura joan zen eta tropak ikuskatu zituen; euskal banderaren aurrean gelditu eta luzez agurtu zuen; geroago Kepa Ordoki deklaratu zuen: «Komandante, Frantziak ez du inoiz euskaldunek gure herrialdea askatzeko egindako esfortsu eta sufrimenduak ahaztuko». Gerrako hamabi gurutzek golardatu zituzten euskal soldadu.\nFrantziar-euskaldun hitzarmen honen sinaduraren kasuan, sinbolismoz beteriko hitzak izan zituen. Hitzarmena Manuel de Irujo eta Gaulle generalaren arteko hainbat telegramen bitartez berretsi zen:\nMaiatzaren 26an, Irujok De Gaulleri bidaltzen zion, orduantxe Kairon zegoena, eta maiatzak 30ean, De Gaullek Irujori zuzendutako beste telegrama batekin erantzuten zion zera adieraziz; “gure bi herrien arteko kolaborazioa beharrezkoa da elkar dugun etsaiari aurre egiteko eta munduko nazionaltasunen askatasunen arrakastarako”. Aldi berean, maiatzak 27 eta 28an, Hitzarmenaren sinadura eta honen edukiaren berri eman zitzaien Foreign Office eta iparramerikar Enbaxadari.\nEgia da ere, elkar zuten etsaiak irabazi ondoren, frantziar gobernatzaileek (eta britainiarrek, eta AEBkoek) euskaldun errepublikarrek eginiko esfortsu eta pasatutako sufrimenduak ahaztu zituztela eta hauek bere baitan utzi zituztela Francisco Franco kriminalaren kontrolpean 30 urte baino gehiagoz.\nBaina gaur bezala egun batetan, abenduak 10ean, ona da gogoratzea Iparraldeko euskaldun bat Giza Eskubideen Aldarrikapen Unibertsalaren aita dela eta historiako euskarazko lehen nazioarteko hitzarmenaren sinaduran aktiboki parte hartu zuela. Oso sinbolikoa dirudi nazioarteko hitzarmen hau euskaldun bik sinatu izana, batak eusko jaurlaritza ordezkatuz eta besteak Frantziako gobernua. Erbestean totalitarismoari bizirauteko borrokatzen zuten gobernu bi.\n2003tik, Eusko Jaurlaritzak urteko sari bat ematen du egun honetan euskaldun unibertsal honen izenarekin. Aurton, frankismoaren krimenen aurkako kereila jarritako euskal plataformari eman zaio.\nRene Cassinen biografia\nEuskal Marina (Gipuzkoakultura) – – Euskadi\nEUZKADIKO KONTSEILU NAZIONALAREN JATORRIA ETA SORRERA\n1940an, Eusko Jaurlaritzak Parisen zuen bere egoitza. Alabaina, alemanek Frantzia inbaditu zuten eta gertaera horrek ondorio oso garrantzitsuak izan zituen Eusko Jaurlaritzarentzat. Alde batetik, Jose Antonio Agirre lehendakaria desagertu egin zen, ezin irtenik geratu baitzen Belgikan, eta Amerikara ihes egin ondoren, urte bat baino gehiago egin zuen berriro agertzeko. Beste aldetik, Eusko Jaurlaritzako sailburuek ezkutatu behar izan zuten Frantzian, eta handik ateratzea lortu zutenek Amerikara jo behar izan zuten, lehendakariak berak egin zuen bezala. Hala, alemanek Parisko egoitza hartu zuten eta, geroago, Francoren gobernuari eman zioten.\n23 octobre 1941. René Cassin, commissaire à la Justice et à l’Instruction publique, au quartier général de la France Libre à Londres.\n2. Mundu Gerra\nPrevious article“Euskaldunak. Desagertzen ari den herria.” Élisée Reclus (1867)\nNext articleGure nazioaren sinboloa. Suteari biziraun zioen Ikurriña


Talento Gastro 2020ko parrillero onenaren saria eskuratu du Joseba Odriozolak | danbolin\nAraneta Jatetetxeko Joseba Odriozolak lortu zuen atzo Donostiako Maria Cristina hotelean banatu ziren Talento gastro 2020ko parrillero onenaren saria. Bederatzi kategoria ezberdinetako sukaldariak saritu ziren guztira. Maila bakoitzean hiru hautagai zeuden izendatuta eta zestoarra nagusitu zen parrillero onenaren kategorian.\nGaraipenak ezustean harrapatu zuen Odriozola: “Ez nuen batere espero sari hau irabaztea”, aitortu du zestoarrak. Oso gustura dagoela azaldu du, eta are gehiago egun bizi dugun momentu gogor honetan. “Beti da pozgarria sari bat eskuratzea, baina koronabirusak eragin duen pandemia garai honetan berri txarrez inguratuta gaude eta, beraz, oraindik eta poz handiagoa eman dit”, azpimarratu du Joseba Odriozolak.\nEz da Odriozolak horrelako sari bat irabazten duen lehen aldia. Zarautz Parrillan lehiaketako arrain parrillero onenaren saria, Donostia Gastronomikako parrillero onenaren saria edota ‘BMW Más Gastronomía’ saria irabazi ditu, besteak beste.\nAraneta erretegian egin ohi duten lana aintzat hartu dela uste du eta lanean gogor jarraituko duela adierazi du zestoarrak.\nPrevious Article [ARGAZKIAK] Potx magoaren emanaldiarekin esan zioten agur arroarrek 'Aste Kulturala'-ri\nNext Article Zaintzarako kontratazioak egiteko dirulaguntzak emango ditu Zestoako Udalak\nAlbiste gehiagoAdiel Zabalak Azpeitiko Sokamuturra ‘Imanol Elias’ 2020 argazki lehiaketa irabazi du“Buruarinak familian” tailerra antolatu du Udalak lau urtetik gorako haurrentzatTabernak gauerdian ixtea erabaki du Zestoako Udalak herriko tabernariekin hitz egin osteanNola eragin dezake hizkuntzak adinekoen osasun arretan?


Esk sindikatuak Barrualde Galdakao ESIak erizaintza-eredua aldatu nahi duela salatzen du - OSAKIDETZA | sindicato ESK sindikatua\nBerriki izendatu zutenetik, ESIko Etengabeko Arreta Guneen arduradun berria, egun bat eta hurrengoan ere, malabar-jokoetan dabil barrualdeko EAGetako langileekin. Proposamen ausartak eta korapilatsuak egiten ditu, hasieran baino arazo gehiago sortaraziz. EAGetako erizainek biltegi-lanak egiteko plana atzera egitera behartuta izan ondoren, orain EAG horietako erizaintza-eredu guztia aldatu nahi du.\nTRIAP atzera eta bueltaka, EAGetako erizainen eta zelarien funtzioak aldatzea ezezik, Bizkaiko erizainen etxez etxeko arreta ere irauli nahi dute, UBER enpresa balitz bezala.\nEskualdeko zentro buruak izanik, Durango eta Basauriko EAGko 2 erizainek, 300.000 biztanle duen eskualde guztiaren etxez etxeko erizaintzako abisuen zerbitzua emango lukete, 150.000 biztanleko eremua bana. Basauriko erizainak, orain arteko Basauri-Galdakaoko inguruaz gain, Laudio, Amurrio, Orozko, Luiaondo eta Artziniega ere artatuko lukete. Durangokoak berriz, oraingo eremuaz gain (Durango-Elorrio), Lekeitio, Mutriku, Amorebieta, Gernika eta Bermeora ere mugituko lirateke. Bakoitzak bere zoroa bizi du!\nHori bai, euren kotxearekin, 0.29 Euro/Kmren truke, edozein ordutan eta bakarrik, eta orografiaren ezaugarriak axola barik. Hori bai ausarkeria! Gainera, osasun arloko mahai sektorialean 2011ko uztailaren 12an hartutako erabakia okertuko dute, non:\nOsakidetzak jarraibide orokor batzuk prestatuko ditu EAGetako profesional guztiei aplikatzeko, profesionalak pazienteen etxera lekualdatzeko betebeharra jasoko dituztenak.\nErizain horiek Bizkaiko bazterretan dauden bitartean, errekurtsoa egun baino denbora gehiago okupatuta egongo da. Eredu honen arduradunak esan duenez, erizaina behar duten etxez etxeko beste larrialdirik izan ezkero, Emergentzikoei abisatuko zaie, erizaina duen anbulantzia aktibatzeko. Bai Horixe! Bizkaiak, 1.155.772 biztanle ditu, eta mota horretako 6 anbulantzia baino ez daude eskuragarri.\n4 erizain plaza sortuko dira EAG bakoitzeko, Ez lituzkete ere ibilgailu eta gidari plazak sortu behar? Are gehiago, zein izango da 3 urte baino gehiago daramatzaten langileen patua?\nJon Guajardo jauna: gure lana saldu eta garraioa ere ipini behar dugu. UBER ote da Osakidetzari datorkion etorkizuna?\nPlanteamendu hori atzera itzultzea eskatzen dugu, eta langileen akordioarekin beste berri bat negoaziatzea eskatzen dugu..


Kultura zientifikoa - Elhuyar Aldizkaria\nBete-betean dagokigun gai bat jaso dugu zenbaki honetan. Izan ere, zientziaren komunikazioan aritzeak halabeharrez egiten gaitu zientzia-, teknologia- eta berrikuntza-sistemaren parte. Zientziaren komunikazioan gaude espezializatuta, eta gogo batek bultzatzen gaitu. Eta gogo horren ikurra litzateke kultura zientifikoak izenondorik eramango ez duen gizarte bat: ez du izenondorik izango, besterik gabe kultura izango delako, gaurgero kulturara berdindu ditugun beste gai guztiak bezalaxe; gainera, kultura izango da, ez Kultura.\nGizarterik gabeko kulturarik ez dago, ordea, eta, horregatik, gainerako ondorioek baino gehiago kezkatu gaitu Euskal Herriko biztanleek zientziari, teknologiari eta berrikuntzari buruz erakutsitako jarreretako batek. Aldizkari honetara ekarritako azterketan esaten dute ez dutela aparteko interesik zientzia eta teknologiari buruzko gaiekin, non eta ez zaizkien baliagarriak beren eguneroko bizitzan. Ondorioa ez da berria, egia esan, eta ez gaitu ustekabean harrapatu. Lehenago ere jaso da Eurobarometroak Europa mailan egindako iritzibilketetan, edo FECYTek Espainian egindako inkestetan. Euskal Herrian berariaz egindako lehenengo azterketa honek berretsi egiten du, beraz, jakin, bagenekien zerbait.\nAlabaina, jakinagatik ez dio kezkagarri izateari uzten, gure gogoaren oinarria bera botatzen baitu behera. Izan ere, zientzia- eta teknologia-gaiekiko aparteko interesik ez badugu, zer nahi dugu gure gizartearentzat? Despotismo zientifiko ilustratua? Batzuek ez genuke nahi, eta, zorionez, ez dirudi. Azterketako parte-hartzaileek iritzi sendoak dituzte zientzialariekiko eta zientzia- eta teknologia-sistemarekiko; oso kritiko ageri dira jarduneko zientzia-politikekiko, eta garbi dute ezinbestekoa dela espiritu kritikoari eustea zientziaren eta teknologiaren aurrean. Hori ez da zientzia- eta teknologia-gaiekiko aparteko interesik ez edukitzea; hori kontraesan bat da. Baina ez da hutsala. Izan ere, oztopo bat da bultzatzen gaituen gogoaren bidean, eta aitzakia on bat zientzia eta teknologia herririk gabe egiteko.


Hasiera > TravelPrague\nAsteburuan edo opor luzeetan Europan bidaiatzen ari zaren ala ez, lasai egoteko denbora ere egin beharko zenuke. Piknik bat gune eta ikuspegi ikonikoetako batzuk erlaxatu eta miresteko modu zoragarria da. Beraz, zure lanean hasten laguntzeko…\nBatxilergoa edo batxilergoa antolatzea ohorezko gizon edo neskame onena izatearen zatirik onena da. Koadrila guztia Europan abentura maltzurra egitea baino dibertigarriagoa izan daitekeena? Batez ere taldeko zortedunen aurretik…\nEuropak beti gogorarazten ditu antzinako Hollywood eta errege-erregina. Horrela, Europaren hiri harrigarriren bateko atsedenaldia bizitzako gauza ederren inguruan dago beti. Jantoki fina, kultura, eta historia bira berezi batekin eta arnasa kentzen digun arkitekturarekin, daude…


HEZKIDETZAN ESKU HARTZEN talde-bloga: Egin klik hezkidetzaren iturri digitalean!\nEGIN KLIK HEZKIDETZAREN ITURRI DIGITALEAN\nSare sozialen inguruko artikulua irakurri ostean, inongo zalantzarik gabe esan nezake kalteak baino gehiago onurak eragin ditzaketela. Izan ere, komunikaziorako baliabide apartak izatearekin batera, kooperaziorako ere ezinhobeak dira.\nAipatu berri ditugun onuretara iristeko, ordea, hezitzaileok —gizartean, oro har, zer-nolako garrantzia dugun jakinda—, borodatea jarri behar dugu nahitaez. Horrek esan nahi du, sare sozial digitalak gazteentzat bizi-eremu bilakatu diren honetan, sareen taxuzko erabilera sustatzeko hezitzaileok hauek erabiltzen gaitu behar dugula, modu profesionalean eta pedagogikoan. Modu horretan, Elizondok dioen moduan, ikasleei sare sozialetan konpetente izaten lagunduko diegu.\nJoseba Gabilondok, gizarte hezkuntzan aditua denak, harremanak izateko modua izugarri aldatu zaigula dio, eta sare sozial digitalen eragina nabarmen dela horretan; izan ere, etengabe egoten gara konektatuta, eta besteen onespena jasotzeko pronto. Ezbairik gabe, denok gara zaurgarri —gehiago edo gutxiago —, dinamika horretan. Guztiz bat nator berarekin.\nEzin aipatzeke laga, baina, gaztetxoak helduok baino trebatuago daudela sareotan; halere, euren artean jazarpen dezente izaten direnez —baita ikastetxeetan aurrez aurre ere —, garrantzitsua da genero-ikuspegia txertatzea. Ziberaktibismo hezkidetzailearen iturritik edaten hastea komeni da, beraz.\nBide horretan, sare sozial digitaletan trebatzearekin batera, hezitzaileok hezkidetzan trebatu behar dugu nahitaez, eta ikasleekin batera betaurreko moreak jantzi, besteak beste, indarkeria matxista eta sexismoa identifikatzeko, eta horien aurrean alternatiba egokiak sortzeko. Horrela eta jada badauden tratu onak agerian jarrita lortuko dugu tratu onen kultura zabaltzea.\nMozkor gaitezen, bada, hezkidetzaren iturritik edaten!\nETIKETAK #ilargibetea, Sare sozialak


Nola sortu Google kontu bat Android-en erabiltzeko Androidea\nNola sortu Google kontu berria Android-en\nGoogle kontua izatea ezinbestekoa da Android telefono bat erabiltzeko. Normalean, dagoeneko izaten dugu Gmail kontua baldin badugu. Bestela, Android gailu bat erosten dugunean, telefonoan saioa hastean irekitzen dugu. Bigarren kontua izan nahi baduzu, posible da, baita eskuratzea ere.\nHemen egin behar ditugun pausoak erakusten dizkizugu ireki Google kontu berria gure Android telefonoan. Lortzeko zerbait erraza dela ikus dezakezu. Beraz, bigarren kontua nahi baduzu edo telefonoa erabiltzen duen beste pertsona batek berea badu, ikusiko duzu zein erraza den.\nez bezala berreskuratu o kendu zure Google kontua, berri bat irekitzeko prozesua oso erraza da, azkar gainera. Egin beharko duzun lehenengo gauza joatea da esteka honetan. Bertan dagoeneko aukera dugu kontu berria sortzeko hautatzeko. Prozesuaren lehen urratsa dagoeneko burutu da.\nOndoren, beharko dugu sartu gure informazio pertsonala, edo sortzen ari garen kontua erabiliko duen pertsonarena. Sartzen dituzun datu horiek konpainiaren datu basean erregistratuko dira. Datu guztiak sartu ondoren, zerbitzuaren baldintzak eta baldintzak onartu behar ditugu.\nGoogle kontu hau sor dezakezu ordenagailutik edo zure Android telefonoaren arakatzailean. Telefonoan egiten ez baduzu, geroago lotu beharko duzu kontua. Telefonoaren ezarpenetan kontuen ataletik lortzen den zerbait da. Ondoren, kontu hori lotu dezakezu.\nIkusten duzunez, Androiden erabil dezakezun Google kontua sortzea erraza da. Beraz, bigarren kontua nahi duzulako edo beste norbaitek erabiltzeko, minutu pare bat besterik ez da behar.\nArtikuluaren bide osoa: Androidea » Tutoretzak » Nola sortu Google kontu berria Android-en\nNokia 9ren lehen irudi ofizialak iragazi\nEkialde Urrunetik dator The Alchemist Code, 2018ko Asiako RPGetako bat


Harpa doinuak, Basazabal jauregia goxatzeko - Urola Kostako Hitza : Urola Kostako Hitza\nAmets Sorazu Basazbal jauregian. (Ihintza Elustondo)\nAzpeitiko Basazabal jauregian ezohiko emanaldia ikusi ahal izan da gaur, larunbata, eguerdi partean: Amets Sorazu azpeitiar gaztea harpa jotzen aritu da bertan. 18 urte baino ez ditu Sorazuk, eta duela bost urte hasi zen instrumentua jotzen. Oso ondo menperatzen du harpa, eta ederki goxatu die bisita Basazabalera bertaratu diren herritarrei. Ekainean jendaurreko proba bat egin behar du Sorazuk, eta entrenamendu gisa, Basazabalen jotzeko aukera eskatu zuen azpeitiarrak. Basazabaleko ordezkarien baietzaren ostean, kontzertu berezi bezain polita eskaini du Sorazuk jauregian.\nHona hemen Sorazu harpa jotzen ageri den bideo bat: